qundao/data-zh-poetry huggingface dataset:
登友人水阁
作者：蔡叆
朝代：明
体裁：七言律诗

小楼掩映俯清流，一片青山天际浮。有客相邀同骋望，何人到此不消忧。棋声忽讶风前落，酒盏真从物外游。最爱隐君多雅志，鱼罾书卷日科头。
石洞
作者：蔡叆
朝代：明
体裁：五言律诗

山中无俗事，洞里更清幽。何代高人隐，遐踪今尚留。碧天明远岫，疏木绕寒流。一坐澄心虑，因思岁晚谋。
过桑乾河入云中
作者：蔡叆
朝代：明
体裁：七言律诗

白草黄沙汉使稀，桑乾渡马驻斜晖。孤城雉堞依黄土，古戍狼烟起翠微。入夜角声惊客梦，凌风霜气裂征衣。云州一望天连水，惟是山头朔雁飞。
送李乐庵赴池州司训
作者：蔡叆
朝代：明
体裁：七言绝句

依依杨柳暂停骖，别酒何时尽日酣。此后相思成远梦，定随明月到江南。
避雨逢旧识
作者：蔡叆
朝代：明
体裁：五言律诗

雨过树生凉，间关鸟语长。门前流水急，篱外菜花香。田父偶相问，故人情未忘。此中可乘兴，无奈马蹄忙。
题胡止庵画
作者：蔡叆
朝代：明
体裁：五言绝句

大雪满天涯，山中只一家。前溪有高士，邀我看梅花。
平宁夏二首
作者：蔡可贤
朝代：明

五月王师大合围，石如雨下矢如飞。健儿不识书生面，夜半挑灯认绣衣。力尽谋穷内变生，无须血刃下坚城。等闲一曲黄河水，谁信强于十万兵。
平宁夏二首·其一
作者：蔡可贤
朝代：明

五月王师大合围，石如雨下矢如飞。健儿不识书生面，夜半挑灯认绣衣。
平宁夏二首·其二
作者：蔡可贤
朝代：明

力尽谋穷内变生，无须血刃下坚城。等闲一曲黄河水，谁信强于十万兵。
楼颊
作者：蔡可贤
朝代：明

山后山前十六州，天涯尽处是偏头。云开大漠风沙走，水折长河日夜流。万户金绘愁见月，千群铁骑畏逢秋。却思大汉无中策，一曲胡笳倚戍楼。
玉泉寺亭
作者：蔡可贤
朝代：明
体裁：七言律诗

赤日黄云惨不开，玉泉龙刹此徘徊。亭边望海乡书断，郭外看山秋色来。天地苍茫何处尽，古今征戍几人回。祇怜石上菩提水，风雨年年长绿苔。
闻洮河警
作者：蔡可贤
朝代：明

九塞清宁十二秋，忽传烽火过凉州。寻盟故自非常策，薄伐今谁是壮猷。陇上呜呜流水恨，云边惨惨夕阳愁。沙虫夜语川猿泣，肠断西风独倚楼。
春日閒居
作者：蔡善继
朝代：明
体裁：七言律诗

幽栖未拟绝尘寰，楚帝桥西水一湾。树里暗浮邻寺塔，楼头青入傍城山。不缘好客宁沽酒，祇为高僧遂出关。春鸟自鸣花自舞，襌心竟日与云閒。
游珠泉
作者：蔡善继
朝代：明
体裁：五言律诗

石铛烹蟹眼，沧海汎龙宫。喷薄疑晴雪，飘摇舞朔风。一天涵尽碧，万斛采难穷。沤发真如幻，悬知湿性空。
雨后即事
作者：蔡圻
朝代：明
体裁：七言绝句

乱流东下晚霞生，破屋西边落日明。卷尽墨云山雨歇，出门扶杖看天晴。
夕阳
作者：蔡复一
朝代：明
体裁：五言绝句

夕阳欲下山，一半恋流水。短笛牛羊归，馀光照童子。
秋坐
作者：蔡复一
朝代：明
体裁：五言绝句

夕照尽归水，秋声半在林。飞蝉过别树，未断曳来音。
与诸寅丈游南溟
作者：蔡存仁
朝代：明

春暮晴云散远空，喜随杖履入蓬宫。万家烟火青山合，百尺楼台碧嶂中。涧水穿萝归印月，石梁倚汉透灵崇。夜来醉罢禽相乐，满袖香风拂落虹。
别建昌诸父老
作者：蔡存仁
朝代：明

黄花满地竞秋晖，老稚相呼送主归。鸡犬可无惊夜月，牛车曾已遍岩扉。田家旨否心尤切，辕下攀援忍遽违。圣代循良今孔迩，好将忠敬效缁衣。
中秋独坐次田叔韵·其一
作者：蔡学用
朝代：明
体裁：五言律诗

万里中秋月，披衣强自看。即教人意满，难放客愁宽。朔气侵榆柳，清辉动羽翰。遥思故园夕，亦此怅阑干。
中秋独坐次田叔韵·其三
作者：蔡学用
朝代：明
体裁：五言律诗

月色秋偏霁，中宵鉴客孤。无心酣白堕，不为惜青蚨。树冷乌难定，风悲雁易徂。空将百年计，漂泊愧潜夫。
中秋独坐次田叔韵·其二
作者：蔡学用
朝代：明
体裁：五言律诗

坐觉当檐白，巡看满径清。兔圆犹寂历，虫急更分明。晚岁凭谁得，哀吟只自成。乾坤意何极，搔首暮寒生。
人日
作者：蔡学用
朝代：明
体裁：古风

岁旱始秋冬，淹延及正月。七日乃占人，甲子而雨雪。茅轩爇松火，炉冷久难热。严风砭皴肌，凄凄凛衰骨。催妇理浊醪，瓦盆连数歠。须臾中气温，稍觉肢体活。起步沿荒除，露肘牵敝褐。所赋足我安，所遭宁彼汨。亨蹇运故殊，阴阳理非谲。醉来托长吟，乾坤眼俱豁。
仲连邀同宾父伯翼游南郊归途遇伯佑复留饮其宅
作者：蔡学用
朝代：明
体裁：五言律诗

十丈藤花白，千层树叶青。夏凉侵雨薄，晚霁出云醒。水乱生文藻，山移学画屏。还过大隐宅，醉酒共沈冥。
元福宫古松
作者：蔡学用
朝代：明
体裁：五言律诗

秋色入林古，苍松并十围。含风通碧殿，戴日护朱扉。惨逼蛟螭斗，深防虎豹归。回看玉台净，差近五烟飞。
同田叔过摩诃庵
作者：蔡学用
朝代：明
体裁：五言律诗

出谷尘容暗，投林爽气滋。云迷人未到，路熟马先知。为访三支窟，因看四照枝。金绳历可辨，随喜任吾期。
命酒篇
作者：蔡学用
朝代：明
体裁：古风

天生丈夫不轻有，丈夫立身不当苟。不建鸣钟飧太仓，焉能乞食向黄口。伸腰醉卧三十春，饮里著穿头上巾。城中小儿走相笑，笑我流浪何太贫。噫乎平原翩翩不应死，巫阳大叫魏公子。大风不扬北海浪，苍天会竭昆崙水。淮阴原是跨下儿，千金报饭羞遇时。且向空同倚双剑，高天矫首白日驰。长啸一声拂衣去，三山之颠或可住。麻姑仙酝海作罂，直噏沧溟快长喙。噏乾海水咽不流，倒翻天汉天上游。下瞰世上群儿走鹿鹿，何不幡然行药来生洲。
和杨伯翼泛爽亭
作者：蔡学用
朝代：明
体裁：七言绝句

傲杀城中万户花，小舟偏出泛晴沙。晚天只系南湖岸，杨柳亭边自一家。
宫人斜·其一
作者：蔡学用
朝代：明
体裁：七言绝句

玉颜蒙葬籞垣中，封土累累个个同。花发莫疑呈翠靥，愁时元只闭深宫。
宫人斜·其二
作者：蔡学用
朝代：明
体裁：七言绝句

香车红粉斗芳尘，黄帽曾蒙中选人。倘得君恩如雨露，试从青草认前身。
尝新李十六丈宅
作者：蔡学用
朝代：明
体裁：七言律诗

熟杵香粳粒粒红，尝新早得及秋风。尽令虾菜兼庖续，不觉鸡豚下箸空。垄陌三时农父力，瓮餐一饱世人同。年来旱涝淹多眚，薄敛仍看比屋穷。
归棹同李宾父
作者：蔡学用
朝代：明
体裁：五言律诗

不厌平湖棹，秋天万里青。人家藏曲渚，灯火乱繁星。稍稍烟没树，疏疏水照萤。正逢渔唱起，归路且徐听。
忧旱
作者：蔡学用
朝代：明
体裁：五言律诗

陆海知频困，三农望转空。云根长断雨，月晕每多风。洒血群方泪，依人一病翁。忧来忽如捣，漆室意何穷。
悼宾父
作者：蔡学用
朝代：明
体裁：五言律诗

永失平生好，江春惨独吟。其如新草意，不似故人心。云只悲晴树，风兼怅夕禽。徘徊昔游处，肠断想遗音。
憩饮白茅
作者：蔡学用
朝代：明
体裁：五言律诗

荒村有茅店，暂尔憩征尘。荻火供寒具，荆床付倦人。路遥鞍马迫，日短仆夫嗔。此处难留醉，劳劳苦怅神。
扶病
作者：蔡学用
朝代：明
体裁：五言律诗

海曙开林屋，春风百倍光。鱼鳞翻鸭绿，蝶翅挟鹅黄。暖爱沙真软，恬欣草故香。杖移悭病趾，就近傥差强。
早夏
作者：蔡学用
朝代：明
体裁：五言律诗

小阁阴常卧，閒门霁复扃。柳齐娇鸟翼，藤屈古虬形。云势奔林黑，天容瞰圃青。北窗知有待，消暑恣沈冥。
春郊
作者：蔡学用
朝代：明
体裁：五言律诗

江郊春始出，新水坐轻舠。草绿鹅儿喜，天清鹳侣高。柴扉村竖引，筇杖野人操。日夕西林下，松风醉浊醪。
春雨叹
作者：蔡学用
朝代：明
体裁：古风

去年暑旱无片云，千亩百亩如火焚。今年水涝渍行骭，小麦大麦皆泥烂。君不见一年两税相轮回，大男应丁小男催。于戏春雨胡不作秋霖，天令如此悲人心。
柴荆
作者：蔡学用
朝代：明
体裁：五言律诗

野涨属鸥明，林梢拂雨清。夕烟生万井，春色过孤城。笛犯梅花远，舟逾木叶轻。閒心会斯景，吾自惜柴荆。
病雀
作者：蔡学用
朝代：明
体裁：五言律诗

顿委双飞翼，空垂一命残。争枝宁用巧，择木只须安。世已轻颠沛，人今后急难。纷纷看故侣，饮啄自江干。
登楼
作者：蔡学用
朝代：明
体裁：五言律诗

照雨日未没，依风楼自阴。江声总到郭，天影不分林。鹄举怜高翼，鸡栖惜远心。姓名吾足耻，人或问遗金。
秋分夜作
作者：蔡学用
朝代：明
体裁：五言律诗

竹舍清如水，深依鸟鹊群。月兼天更朗，秋与夜俱分。斗酒关飞动，绳床属倦勤。老身贪自逸，莫遣世人闻。
腊月廿二日闻雁有感
作者：蔡学用
朝代：明
体裁：五言律诗

腊色如春色，孤鸿已入燕。南飞原不后，北向一何先。过眼风云极，经心气候偏。怪看千里翼，却取众人怜。
衰柳
作者：蔡学用
朝代：明
体裁：五言律诗

九秋芳尽歇，衰柳万家同。乱叶随沙草，长条断竹风。乌栖寒日落，雀语暮烟空。更觉霜威重，徒劳忆汉宫。
赠屠少石先生
作者：蔡学用
朝代：明
体裁：古风

屠公烟霞人，貌古心亦古。自从见面心即亲，恨不经时聚眉宇。世上相逢不易知，与公相逢公不疑。篱落形骸竟何意，纷纷难与同襟期。公年六十发如漆，日月酣歌尚豪逸。白雪黄牙了不知，无忧便是长生术。如渑之酒美且馨，但愿同醉不愿醒。为公短歌歌未停，山风飒飒吹松苓。
金陵道上大雪歌送李子同
作者：蔡学用
朝代：明
体裁：古风

海天腊月消寒雾，暮雪飞入金陵路。朔云黯黯结长皋，满地风如吹玉树。掩尽秦淮一片清，大江高浪冻还惊。江中巨舰夹双橹，不惮寒深万里程。万里深寒亦不恶，挂帆直向金陵落。酒家炉头煖酿春，客子百钱呼大嚼。吴姬拥裘窣地长，千金狐白斗雪光。年少侠儿邺下郎，醉倚吴姬拂剑霜。钟山气色古如此，吾今空卧东海涘。雪里送君意大骄，惆怅寒风马蹄起。
隐鳞山楼作
作者：蔡学用
朝代：明
体裁：古风

城市苦堀堁，山楼夙相期。结构已经岁，登眺始于兹。东引极绵旷，西临叠歧嶷。恰与翠屏晤，赏兼丹霞私。月耿婉夕槛，岚凝界晨楣。栖迟更累日，应接非一时。淙壑转靡息，森林杳频迷。云区见崖鹿，阳岫闻山鸡。物意惬所适，吾踪合相追。心惟幽讨会，兴及清秋宜。颇怪籧篨客，顾觉神翻飞。君其日强饭，永言随杖藜。
雪中同李五杨三闻九再访丰二
作者：蔡学用
朝代：明
体裁：七言律诗

城南风雪泛舟频，五里江村不见人。草屋闭门天欲晚，竹篱夹树岸将春。青毡老去狂弥剧，皂帽閒来兴颇新。浊酒淋漓情烂漫，白头相对几回亲。
游崆峒岩和洪邑侯韵
作者：蔡宗周
朝代：明

海上何人访十洲，碧天遥见一岩浮。门涵紫气平林曙，径护青霞古壑幽。曲涧泉飞岩外响，悬崖凉散洞中秋。丹流石壁清疑绝，露裛苍苔翠欲收。风静晴云团皂盖，赋成白雪点轻裘。岁除村鼓喧桑社，其喜公馀览胜游。
丽情曲
作者：蔡宗尧
朝代：明

兰房过雨蕙径空，绿云蔼蔼怀春风。欹枕牙床睡初醒，胭脂汗湿罗衣红。鸳鸯牵绣丝未歇，软瘦香肌倦如雪。玉麟堕地浑不知，流苏夜暖斜明月。珠帘半卷春日高，海棠飞起双蝴蝶。
感咏
作者：蔡宗尧
朝代：明

海国凉生吹雨花，西门十里即天涯。山衔落日孤云细，林着疏风翠筱斜。湖海壮心惊白首，庙堂清议属乌纱。洛阳年少空前席，宾客梁王忆汉家。
感咏
作者：蔡宗尧
朝代：明

海国凉生吹雨花，西门十里即天涯。
山衔落日孤云细，林着疏风翠筿斜。
湖海壮心惊白首，庙堂清议属乌纱。
洛阳年少空前席，宾客梁王忆汉家。
河套（以下皆集外诗）
作者：蔡宗尧
朝代：明

胡虏昔何在，遥闻将士讹。何曾亲吉甫，遽欲夺蓬婆。浪议轻痈溃，成功幸石磨。未知廊庙计，终始果如何。
点绛唇
作者：蔡宗尧
朝代：明

寒雨溪桥，卷帘半醉春风好。早莺来了，疏影梅花老。吟破狂愁，燕落江天渺，山城小。马蹄多少，露湿王孙草。
秋思二首
作者：蔡宗尧
朝代：明

长莎肥马映征轩，飞骑边头入报喧。只见烟尘从远碛，不知胡虏猎平垣。残兵破鼓伤辽水，绝塞悲笳泣楚猿。最是书生犹将略，属镂赐后竟谁言。断云残柳接狼烟，极目氛埃自黯然。紫塞苍茫能立帜，黄河容易可投鞭。须知据险人持戟，莫使冲风马避膻。胜算终摧高阙耸，遥藩荒破犬羊天。
秋思二首·其一
作者：蔡宗尧
朝代：明

长莎肥马映征轩，飞骑边头入报喧。只见烟尘从远碛，不知胡虏猎平垣。残兵破鼓伤辽水，绝塞悲笳泣楚猿。最是书生犹将略，属镂赐后竟谁言。
秋思二首·其二
作者：蔡宗尧
朝代：明

断云残柳接狼烟，极目氛埃自黯然。紫塞苍茫能立帜，黄河容易可投鞭。须知据险人持戟，莫使冲风马避膻。胜算终摧高阙耸，遥藩荒破犬羊天。
闺思回文
作者：蔡平娘
朝代：明

箫声几度暗伤情，岫出飞云晓日晴。寥静深闺窗弄月，妒娇花圃竹敲筝。桥高泛水流声急，夜寂寒蝉噪语轻。遥寄乡书传去雁，销魂拂柳对啼莺。
徐氏席上闻歌有感二首
作者：蔡庸
朝代：明

休遣双鬟唱《竹枝》，听来浑不是当时。自从梦隔巫山雨，嬴得秋风宋玉悲。暗将罗扇递新声，巧似东风柳树莺。唱彻梨园谱中曲，内中一曲最关情。
徐氏席上闻歌有感二首·其一
作者：蔡庸
朝代：明

休遣双鬟唱《竹枝》，听来浑不是当时。自从梦隔巫山雨，嬴得秋风宋玉悲。
徐氏席上闻歌有感（二首）
作者：蔡庸
朝代：明

暗将罗扇递新声，巧似东风柳树莺。唱彻梨园谱中曲，内中一曲最关情。
挽宪上人（六韵）
作者：蔡庸
朝代：明

旧禅栖古越，旅榇隔新亭。社散莲犹白，吟余草自青。鸟鳷行道路，蛙产灌畦瓶。雨湿眠来石，风翻读半经。补衣荷片片，照佛火星星。听绝晨参磬，寥寥人杳冥。
赠别
作者：蔡彬
朝代：明
体裁：七言绝句

伤情不奈出宜春，遥见离亭倍怆神。昨夜楼头好明月，今宵分照远行人。
书扇头送元昆兄归舍别不叹远冀相见勿迟
作者：蔡懋德
朝代：明
体裁：六言诗

去年九月八日，相见正在长沙。今年七月方半，两人一人归家。飘零尚乃如此，何时同植桑麻。堂有白发老母，邻有谷麦可赊。岁月与我共此，辛苦何似天涯。入门且作欢笑，宾朋无酒亦哗。问我近来何状，春山近寸粗茶。
春堤晓雪回文
作者：蔡懋德
朝代：明
体裁：七言绝句

孤村一夜雪漫漫，白尽沙堤春惹寒。途满玉花梨落早，鸟啼隐处晓霜残。
月下步朱龙桥
作者：蔡懋德
朝代：明
体裁：五言律诗

长虹何夭矫，独跨万山中。一道来飞练，千林压冷枫。归云奔远岫，涌月洗寒空。揽袂登高立，凭阑望莫穷。
湘上行念林雨若归
作者：蔡懋德
朝代：明
体裁：乐府曲辞

宿雾卷太山，浩然沧海色。中有无数峰，奔腾不可得。我欲登峨眉，披云几千尺。下指望林皋，烟点梅花白。踟躇念天寒，尚疏远行策。昨日鹔鹴裘，己赠思归客。
留别葛士伦叔
作者：蔡懋德
朝代：明
体裁：五言绝句

欲别似应别，爱君未语君。青山若送客，容易起秋云。
见雁怀人
作者：蔡懋德
朝代：明
体裁：七言绝句

蜀水初来雁影新，芦花不肯厌秋贫。潇湘此去无多路，未有沙鸥作主人。
赤璧
作者：蔡懋德
朝代：明
体裁：七言律诗

当年虎豹客愁攀，今在人烟秋色间。势压江流欲倒水，身行壁上更无山。已开楼阁争题咏，未剪荆榛谁往还。且向亭西竹下去，东坡居士一生閒。
车中梦林子野答句忆得春来梦后二语续成一首
作者：蔡懋德
朝代：明
体裁：七言律诗

河间二月不飞花，错送东风拂袖遮。马入孤村烟渐破，人迷长陌柳争斜。春来到处皆酣酒，梦后何人不忆家。未识长安今近远，黄昏更度板桥沙。
古木空烟
作者：蔡文第
朝代：明
体裁：五言绝句

步屧白杨外，溪花笑欲然。高人眠古木，寒鸟啄空烟。
盐洲暮雪
作者：蔡文第
朝代：明
体裁：五言绝句

勿讶溪颜老，寒汀阅古今。饶予青眼视，也作白头吟。
初夏
作者：蔡文范
朝代：明
体裁：五言律诗

春去归何处，端居感岁华。夏云生伏枕，江鸟下平沙。绿水当门住，青山绕郭斜。东邻前日过，已见石榴花。
宝应湖
作者：蔡文范
朝代：明
体裁：五言绝句

湖阔疑无地，堤长亘若虹。孤舟数点雨，杀却日南风。
忆别
作者：蔡文范
朝代：明

忆别叮咛泪欲潸，酒杯乍可莫留连。只愁醉里腾腾睡，魂梦都无到妾边。
晚霁
作者：蔡文范
朝代：明

沙路晴犹湿，山云暗忽开。短帆投暮去，高鸟拂屏回。虹断疑窥井，江清似泼醅。不知南浦外，何事复轻雷。
望白鹤岭
作者：蔡文范
朝代：明
体裁：五言绝句

百里初见近，十里转见远。绝顶不分明，白云时舒卷。
杂兴
作者：蔡文范
朝代：明

莫向江鸿问故山，书来也不破愁颜。寻思欲觅江南路，只在萧萧一枕间。
横田道中
作者：蔡文范
朝代：明

西风萧飒见田庐，处处青山绿水居。赛社客来成市暨，斜阳鸟去识村墟。银丝鲤鲙池边斫，秋亩蹲鸱雨后锄。漫说临邛真沃土，倦游人早似相如。
游南岳·其一
作者：蔡文范
朝代：明
体裁：七言律诗

缥缈仙台紫气浮，烟笼玉座俨垂旒。地包荆楚标南纪，江合沅湘向北流。牲帛千秋周祀典，衣冠五月舜诸侯。尘缘未断惭仙骨，金简云书何处求。
游南岳·其二
作者：蔡文范
朝代：明
体裁：七言律诗

赤帝高居小梵天，众峰罗列拥阶前。秋经绝壁风雷起，醉倚双台日月悬。谁道人骑黄鹤去，我今寒抱白云眠。莫言此夕非冲举，已隔人寰丈九千。
溪涨发建阳
作者：蔡文范
朝代：明
体裁：七言绝句

白日欲没云濛濛，建阳城外雨浇空。溪边怪石不知数，一夜走入洪涛中。
自瀛德趋东昌道中杂言八首
作者：蔡文范
朝代：明

风壤连齐鲁，河流汇卫漳。愁思斜日外，衰鬓驿亭傍。江鹜凌寒浴，饥乌下食将。频来舟楫上，忧患饱经尝。甸服仍周典，沟渠自禹功。幽并千涧合，江汉万方同。翠柳沿堤暗，雕枫积坞红。谁家调锦瑟，清宴小楼中。馆矰津亭接，临川市暨连。木绵随处有，贾客半吴船。露脆秋梨白，霜含柿子鲜。山东饶地利，十二古来传。碣石衔天府，清漳解北流。星槎天上使，萧鼓驿边舟。岸柳纡行旆，州兵护彩旒。还闻元夕近，灯样自南州。普天同荷帝，四海久销兵。夷虏终荒服，东南旧翰屏。甄陶真宰事，桑土腐儒情。近喜蠲祖诏，恩波及耨耕。闻道张秋决，先朝虑独深。为山名戊己，使者失辛壬。地控支祈锁，天寒象罔沈。谁知神禹巧，疏凿本无心。捩柁怜三老，开船捣石尤。睨阳忽自炤，阴霭未全收。得食鸱鸢啸，经时橘枳秋。孤舟且飘泊，吾道任悠悠。清源一州耳，繁会二都间。北走邯郸道，南开吴楚关。歌钟连白屋，鸣跕俨朱颜。可惜欢娱地，欺予两鬓班。
自瀛德趋东昌道中杂言八首·其一
作者：蔡文范
朝代：明

风壤连齐鲁，河流汇卫漳。愁思斜日外，衰鬓驿亭傍。江鹜凌寒浴，饥乌下食将。频来舟楫上，忧患饱经尝。
自瀛德趋东昌道中杂言八首·其七
作者：蔡文范
朝代：明

捩柁怜三老，开船捣石尤。睨阳忽自炤，阴霭未全收。得食鸱鸢啸，经时橘枳秋。孤舟且飘泊，吾道任悠悠。
自瀛德趋东昌道中杂言八首·其三
作者：蔡文范
朝代：明

馆矰津亭接，临川市暨连。木绵随处有，贾客半吴船。露脆秋梨白，霜含柿子鲜。山东饶地利，十二古来传。
自瀛德趋东昌道中杂言八首·其二
作者：蔡文范
朝代：明

甸服仍周典，沟渠自禹功。幽并千涧合，江汉万方同。翠柳沿堤暗，雕枫积坞红。谁家调锦瑟，清宴小楼中。
自瀛德趋东昌道中杂言八首·其五
作者：蔡文范
朝代：明

普天同荷帝，四海久销兵。夷虏终荒服，东南旧翰屏。甄陶真宰事，桑土腐儒情。近喜蠲祖诏，恩波及耨耕。
自瀛德趋东昌道中杂言八首·其八
作者：蔡文范
朝代：明

清源一州耳，繁会二都间。北走邯郸道，南开吴楚关。歌钟连白屋，鸣跕俨朱颜。可惜欢娱地，欺予两鬓班。
自瀛德趋东昌道中杂言八首·其六
作者：蔡文范
朝代：明

闻道张秋决，先朝虑独深。为山名戊己，使者失辛壬。地控支祈锁，天寒象罔沈。谁知神禹巧，疏凿本无心。
自瀛德趋东昌道中杂言八首·其四
作者：蔡文范
朝代：明

碣石衔天府，清漳解北流。星槎天上使，萧鼓驿边舟。岸柳纡行旆，州兵护彩旒。还闻元夕近，灯样自南州。
舟中戏题二绝句
作者：蔡文范
朝代：明

生计无聊更问津，凤衰真笑楚狂人。何如直取卢家女，耗尽雄心送此身。掷尽年华笑转萍，依依江树似平生。莫嫌白发催人老，得破无明是数茎。
舟中戏题二绝句·其一
作者：蔡文范
朝代：明

生计无聊更问津，凤衰真笑楚狂人。何如直取卢家女，耗尽雄心送此身。
舟中戏题二绝句·其二
作者：蔡文范
朝代：明

掷尽年华笑转萍，依依江树似平生。莫嫌白发催人老，得破无明是数茎。
重阳
作者：蔡文范
朝代：明

宋玉愁怀老更加，百年秋序复天涯。关河忽对重阳菊，樽酒谁过处士家。落木萧萧同短鬓，西风日日为黄花。无心更写登临兴，独凭阑干数暮鸦。
观落星湖
作者：蔡文鸾
朝代：明
体裁：五言律诗

二月快南薰，泉声马首闻。菜花黄弄影，麦穗秀催纹。风静鱼喷日，波明鸟啄云。何年天坠宿，留得水田分。
送刘希尹同年
作者：蔡昂
朝代：明

冥鸿得意且高骞，鸷鸟高飞正刺天。元祐党人沧海上，贞元朝士曙星前。烟花紫禁同游少，风月孤舟别梦牵。遥忆政成多暇日，郡斋还纪著书年。
送朱伯仁任四川行都司断事
作者：蔡昂
朝代：明
体裁：五言律诗

白帝秋风动，乌蛮夕照含。怜君游宦处，地势极西南。殊俗聊相问，军谋亦共参。雄飞方自此，休说鬓䰐鬖。
春日
作者：蔡普和
朝代：明

草堂睡起未归鸦，懒去寻芳采蕨芽。岩静煮茶烧竹叶，涧深流水散桃花。冰消万壑春回翠，落日千峰晚带霞。林里旃檀香蔼遍，东风吹送到谁家。
秋兴
作者：蔡毅中
朝代：明
体裁：七言律诗

木落江空天气清，西风萧飒雁南征。浮云暗逐年华变，歧路虚怜短鬓生。千里关河悬客梦，万家砧杵动秋声。崇兰芳芷依然在，何处江潭吊屈平。
岳王墓
作者：蔡汝南
朝代：明

谁将三字狱，堕此一长城。北望真堪泪，南枝空自荣。国随身共尽，君恃相为生。落日松风起，犹闻剑戟鸣。
乌戍唐氏林亭
作者：蔡汝楠
朝代：明

访旧乌溪畔，空林别戍闲。凿池通暗水，移石垒高山。微雨秋云后，疏花夕照间。平生爱幽寂，于此欲忘还。
乌戍唐氏林亭
作者：蔡汝楠
朝代：明
体裁：五言律诗

访旧乌溪畔，空林别戍间。凿池通暗水，移石垒高山。微雨秋云后，疏花夕照间。平生爱幽寂，于此欲忘还。
九日登高
作者：蔡汝楠
朝代：明

楚洲寒意动，忽感授衣天。白雁投斜日，黄花隐暮烟。秋残风雨后，鬓改滞留年。乡思东篱畔，江流为我传。
初上读书楼
作者：蔡汝楠
朝代：明

一倚层楼上，风烟自曲阿。山晴俱入牖，月湿迥临河。散帙流萤落，吟秋早雁过。无端见乡树，却忆别年多。
初至大梁题抚院壁
作者：蔡汝楠
朝代：明

祇役初纡览，兹方信巨藩。词人在梁苑，侠客近夷门。水势神河奠，花枝岳树繁。两京联络处，何以固中原。
即事贻仪部皇甫员外
作者：蔡汝楠
朝代：明

三稔别知己，一言殊未申。谁谓同京邑，犹复阻风神。松云含夙露，花日映游尘。西曹有嘉树，怅隔南宫春。
发锦官后江行纪兴
作者：蔡汝楠
朝代：明

春林绿缛午云稠，万里归人下益州。桃雨正看相逐去，鹃啼从此不须愁。轻舟迅速沿中溜，胜地经过即上游。计日峡东葭菼外，水天一色接江洲。
同瞿星谷瞿紫山黄星池游岳麓书院
作者：蔡汝楠
朝代：明

紫盖千盘山转幽，还分岳色绕潭州。朱张院启松阴静，屈贾台连岸月秋。泉折九回归洞壑，峰开一面见江流。官程且逐闲行伴，肯信吾能尽日游。
和皇甫子循送兄赴浙中
作者：蔡汝楠
朝代：明

共向青门饯，谁为棠杕歌。与君零落后，仍苦别离多。鸿雁分歧路，风波溯曲河。传诗惠连日，莫不寄羊何。
哭皇甫子安
作者：蔡汝楠
朝代：明

与君阙下共弹冠，翰墨筵中更结欢。五字沉吟诗品绝，一官憔悴世途难。清琴欲鼓含愁断，短札犹存掩泪看。词客招魂终渺邈，独惭作诔似潘安。
夏日登崇文城楼
作者：蔡汝楠
朝代：明
体裁：七言律诗

玉京城阙郁崔嵬，炎夏追攀逸兴催。亭午薰风吹解带，半空爽气接行杯。桑乾水映罘罳出，碣石云移睥睨开。自是凭高多古意，从来赋客惯登台。
奉和皇甫百泉玄武湖供事
作者：蔡汝楠
朝代：明

解说澄湖上，高斋拟石渠。九州分职贡，万户入图书。常侍传符后，郎官对草余。绨缃随处满，人吏此中疏。积水神龙泽，青莲太一居。鸟啼喧静院，云暖护幽墟。式重思周典，先收忆汉初。不知供事日，仰止意何如。
安陵春夕
作者：蔡汝楠
朝代：明

乘舟竟绵泽，弭楫次齐关。默听喧春鸟，晴看叠暮山。曲洲饶秀树，别渚聚芳菅。他乡时已茂，游人殊未还。
寄华鸿山学士
作者：蔡汝楠
朝代：明

知君谢朝谒，山水赋尤工。才迈雕龙客，心齐失马翁。烟霞留户内，花竹隐墙东。莫道风流意，如今异洛中。
将出峡立夏前作
作者：蔡汝楠
朝代：明

蜀江云里唤钩釐，几片残花万树稠。未换征衣逢入夏，一年春事在行舟。
小桥道中即事
作者：蔡汝楠
朝代：明

茅茨带壑两三家，火种人归石径斜。行值深山小春候，女郎祠下半岩花。
山中书斋偶题
作者：蔡汝楠
朝代：明

一还初服谢朱轓，自爱吾庐堪避喧。书为倒囊收万卷，玄因拙宦草千言。院中流水鸣残雨，窗里青山近小园。已觉林丘容懒慢，更看风物满前轩。
山中立夏即事
作者：蔡汝楠
朝代：明

一樽开首夏，独对落花飞。幽僻还闻鸟，清和未换衣。绿帏槐影合，香饭药苗肥。尽日柴关启，蚕家过客稀。
岘山
作者：蔡汝楠
朝代：明
体裁：七言律诗

雨花春色满香关，湖水悠悠对客閒。帆带片云归鸟外，石延苍藓出林间。淮南招隐新开舍，支遁栖禅正买山。不是为扶鸠杖出，胜游那许得跻攀。
报恩寺塔
作者：蔡汝楠
朝代：明

宝塔中天构，君王奠镐年。皇图香界合，海气凤楼悬。万岭开江左，千门倚日边。南山留作镇，长见法轮圆。
晚过施子
作者：蔡汝楠
朝代：明

霁景开芳宴，樽前落晚霞。蝉声经雨断，鸟道入风斜。幽径过求仲，青山近谢家。相看江上客，共惜九秋花。
望岳亭
作者：蔡汝楠
朝代：明
体裁：七言律诗

一峰南峙出平原，禅阁虚空启四门。粤岭遥看连岳寺，蒸流近带引湘源。归鸿几达天涯字，芳草曾伤楚客魂。日暮倚栏愁骋望，淡烟疏树雨中村。
柬施广文
作者：蔡汝楠
朝代：明

自觉外臣还旧里，客来稀甚草堂闲。乍逢野老频呼酒，惯学禅家独闭关。树近书帷云冉冉，溪喧人语水潺潺。广文肯枉篮舆过，五柳门前且看山。
正月三日同诸公蒋词游宴
作者：蔡汝楠
朝代：明

半山亭树影参差，帝里风烟开古祠。芳社自宜彭泽酒，后湖兼胜习家池。坛前松列停云盖，岩曲梅抽带雪枝。孟月即看迟景丽，阳春已入郢歌词。
泰山书院古柏
作者：蔡汝楠
朝代：明
体裁：五言律诗

影接馨香近，声摇户牖清。空中白雪干，海上古龙精。小憩依春翠，高栖忆凤鸣。晚来云雾起，神动岳峥嵘。
游南岳二首
作者：蔡汝楠
朝代：明

万里清秋望楚疆，郢中潜邸协灵昌。形连交桂炎荒外，星应玑衡北极傍。岳郡自怜依宝地，帝乡独似近龙光。宁知往代浮湘客，江畔离居怨碧芳。晓晴已到开云处，昼静疑闻鼓瑟歌。湘水英灵终缥缈，潮阳道路此经过。乍怜出郭尘喧断，翻为登山感慨多。更道秋风□□□，葳蕤朱凤欲如何。
游南岳二首·其一
作者：蔡汝楠
朝代：明

万里清秋望楚疆，郢中潜邸协灵昌。形连交桂炎荒外，星应玑衡北极傍。岳郡自怜依宝地，帝乡独似近龙光。宁知往代浮湘客，江畔离居怨碧芳。
游南岳二首·其二
作者：蔡汝楠
朝代：明

晓晴已到开云处，昼静疑闻鼓瑟歌。湘水英灵终缥缈，潮阳道路此经过。乍怜出郭尘喧断，翻为登山感慨多。更道秋风□□□，葳蕤朱凤欲如何。
游徐公子西园
作者：蔡汝楠
朝代：明

西园飞盖月中游，随意登攀自可留。门径近连驰道树，池塘遥接汉宫流。坐看虚牖明朱巘，行见深松间画楼。一自王孙开别第，凤台花鸟不知秋。
游徐公子西园
作者：蔡汝楠
朝代：明

西园飞盖月中游，随意登攀自可留。
门径近连驰道树，池塘遥接汉宫流。
坐看虚牖明朱絺，行见深松间画楼。
一自王孙开别第，凤台花鸟不知秋。
癸亥暮秋遣祀山陵恭览七陵御寝二首·其一
作者：蔡汝楠
朝代：明

帝城佳气五陵通，路转红门望郁葱。秘室孝缘时省笃，清班礼视月游崇。金茎几树垂甘露，绣岭千里障朔风。职领熊罴看宿卫，万年长守翠微宫。
癸亥暮秋遣祀山陵恭览七陵御寝二首·其二
作者：蔡汝楠
朝代：明

燕山昭代玉舆临，处处园林抱碧岑。曲磴苍梧万盘路，秋天白露九重心。岩开御帐重祎外，地茁灵芝寝殿阴。窃愧遗臣□桢干，诸陵培植柏森森。
登千佛山
作者：蔡汝楠
朝代：明
体裁：五言律诗

出郭偕双彦，登岩扣梵筵。松云龙洞口，花雨佛楼前。济水南流合，华峰北斗连。照临齐地小，共览一灯燃。
督兵后还省发吉州
作者：蔡汝楠
朝代：明

劳师久驻碧江濆，白鹭青螺证昔闻。已挂归心行省月，尚余游兴隔洲云。曲滩枫叶回渔棹，两岸芦花叫雁群。堪叹清波照尘绂，关山羽檄转纷纷。
秋山积雨
作者：蔡汝楠
朝代：明

湖烟漠漠草萧萧，湖上柴关正寂寥。络纬吟愁连蟋蟀，梧桐滴雨间芭蕉。家园病肺谁相问，僻地惊秋不自聊。独有沙鸥为伴侣，且将心迹混渔樵。
答岑山人见问
作者：蔡汝楠
朝代：明

问余何事谢京华，远向南州寄一家。兴似步兵缘嗜酒，地如勾漏为丹砂。枫看江上三秋叶，荷挹湖中几度花。欲识此来兼吏隐，抱关仍得傍烟霞。
紫薇宫行祈祝礼
作者：蔡汝楠
朝代：明

行趋紫薇阙，俨是北辰居。灏气通王屋，玄风彻禁庐。神祇犹望幸，云雨为前驱。将命叨成礼，端章扣玉虚。
自岳阳泛舟下武昌呈姚严二使君
作者：蔡汝楠
朝代：明

炎天征路洞湖边，联驻油幢诗洞仙。徒从便随渔客棹，烟波谁认使君船。鸭栏落水沙痕出，鱼浦浓阴树色连。伫望江楼黄鹤近，白云如待意悠然。
自岳阳泛舟下武昌，呈姚、严二使君
作者：蔡汝楠
朝代：明
体裁：七言律诗

炎天征路洞湖边，联驻油幢访洞仙。徒从便随渔客棹，烟波谁认使君船？鸭栏落水沙痕出，鱼浦浓阴树影连。行望江楼黄鹤近，白云如待意悠然。
自瑞洪溯江入信州
作者：蔡汝楠
朝代：明

暂得辞文牒，虚窗画舫开。江趋鄱口落，山向信州来。接树迷帆入，残莺唤梦回。无人共登眺，翘首越王台。
自题前山草堂
作者：蔡汝楠
朝代：明

草堂旧结北山阿，逋客还家洽薜萝。绕院松林岚翠重，满庭蕉叶雨声多。清樽自对丛花发，高枕无如啼鸟何。若道世情堪澹处，门前终日俯沧波。
舟行杂诗三首
作者：蔡汝楠
朝代：明

华候熙春阳，客行夐已久。林惊啭月莺，岸密稍云柳。徂心度停渊，蓬颜照光薮。幸采韵音多，歌风尽杯酒。扬帆平海波，系缆长江浦。清眺倦水族，春心寄芳树。风传女娲歌，朝送冯夷鼓。行迹方滞淫，卜居问三楚。
舟行杂诗三首·其一
作者：蔡汝楠
朝代：明

华候熙春阳，客行夐已久。林惊啭月莺，岸密稍云柳。徂心度停渊，蓬颜照光薮。幸采韵音多，歌风尽杯酒。
舟行杂诗三首·其三
作者：蔡汝楠
朝代：明

扬帆平海波，系缆长江浦。清眺倦水族，春心寄芳树。风传女娲歌，朝送冯夷鼓。行迹方滞淫，卜居问三楚。
舟行杂诗三首·其二
作者：蔡汝楠
朝代：明

昨揽荆州莽，今宿文阳陂。遥天收密雨，平隰茂春荑。分泉临渡咽，愁云出岫离。载弹山水曲，坐结孤弦悲。
花药寺
作者：蔡汝楠
朝代：明
体裁：七言律诗

雁峰不尽城南胜，咫尺丛林尚可攀。药径盘回初入寺，禅房行遍又看山。开帘鸟下窥经室，扫榻风归闭竹关。自是俗情牵簿领，白云长日共僧閒。
荆州杂诗七首
作者：蔡汝楠
朝代：明

南皮驾未返，西园岁欲周。王门虽巨丽，羁旅叹飞浮。将因旷望去，乘风泛新秋。路出龙山馆，帆经鹤泽洲。名都昔信美，旷迹今安求。高甍垂新草，凋杨拂古丘。缄情会萧瑟，归步蹇淹留。伤心不可继，西日临江流。眷言弭兰耽，俄顷慰孤游。翻涛叠晴盖，空云结重楼。玉尊如未暮，金瑟堪娱忧。迢遥乐平境，寥泬潇湘空。日月光相照，兰椒气未穷。大招三楚内，余怨九秋中。微有怀忠赋，谁当继国风？雨气余三峡，云彩藏孤台。雕旗傃暮野，绮席挥春杯。神仙度影尽，年岁浮心摧。噭噭巴猿响，疑为楚王哀。君门今阒寂，佳人宁再来？巉岩蒙山路，威纡涧岭斜。池光疑秋月，泉蕊代春华。寒溪聚瑶叶，浅径萦金沙。洒然坐相望，高亭流水霞。三楚多秀士，善剑复闲辞。陪銮一柱观，解佩七星池。芳流戏绿芷，平路结青骊。时进雄风赋，还承暮雨词。弦歌未解已，原野动旌旗。秦师带百万，吴国安危。夷陵既已毁，鄢城讵能支。在昔承欢豫，联组荫光仪。一朝陷兵气，王室忽如遗。至今嗟百士，如何勿三思。
荆州杂诗七首·其一
作者：蔡汝楠
朝代：明

南皮驾未返，西园岁欲周。王门虽巨丽，羁旅叹飞浮。将因旷望去，乘风泛新秋。路出龙山馆，帆经鹤泽洲。名都昔信美，旷迹今安求。高甍垂新草，凋杨拂古丘。缄情会萧瑟，归步蹇淹留。伤心不可继，西日临江流。眷言弭兰耽，俄顷慰孤游。翻涛叠晴盖，空云结重楼。玉尊如未暮，金瑟堪娱忧。
荆州杂诗七首·其三
作者：蔡汝楠
朝代：明

迢遥乐平境，寥泬潇湘空。日月光相照，兰椒气未穷。大招三楚内，余怨九秋中。微有怀忠赋，谁当继国风？雨气余三峡，云彩藏孤台。雕旗傃暮野，绮席挥春杯。神仙度影尽，年岁浮心摧。噭噭巴猿响，疑为楚王哀。君门今阒寂，佳人宁再来？巉岩蒙山路，威纡涧岭斜。池光疑秋月，泉蕊代春华。寒溪聚瑶叶，浅径萦金沙。洒然坐相望，高亭流水霞。
荆州杂诗七首·其二
作者：蔡汝楠
朝代：明

霜风初应候，兰芷澹无滋。暮心依泽渚，晓驾阻江歧。地迥连山渺，天长绝雁迟。苍梧望君处，挟瑟应灵妃。
荆州杂诗七首·其五
作者：蔡汝楠
朝代：明

故宅曲沱隈，荒烟南浦外。岚气蒙重林，空江飘万籁。远行自憭栗，适与悲愁会。绪思既已兴，前忠复云迈。宁惜凋蕙兰，言伤杂萧艾。九辨且勿申，聊遣愁心泰。
荆州杂诗七首·其四
作者：蔡汝楠
朝代：明

三楚多秀士，善剑复闲辞。陪銮一柱观，解佩七星池。芳流戏绿芷，平路结青骊。时进雄风赋，还承暮雨词。弦歌未解已，原野动旌旗。秦师带百万，吴国安危。夷陵既已毁，鄢城讵能支。在昔承欢豫，联组荫光仪。一朝陷兵气，王室忽如遗。至今嗟百士，如何勿三思。
荆州杂诗七首·其四
作者：蔡汝楠
朝代：明
体裁：古风

三楚多秀士，善剑复闲辞。陪銮一柱观，解佩七星池。芳流戏绿芷，平路结青骊。时进雄风赋，还承暮雨词。弦歌未解已，原野动旌旗。秦师带百万，吴国瞯安危。夷陵既已毁，鄢城讵能支。在昔承欢豫，联组荫光仪。一朝陷兵气，王室忽如遗。至今嗟百士，如何勿三思。
行后园新池
作者：蔡汝楠
朝代：明

后园凿沼爱涟漪，日日行园人不知。浴鸟参差云宿处，戏鱼来往芰摇时。晚依岩岫分寒翠，秋入芙蓉映倒枝。最是一泓清兴足，五湖情事寄临池。
观音山阁
作者：蔡汝楠
朝代：明

沙畔石纵横，回流向玉京。游人望远至，高阁几年成。落槛青山色，边江细雨声。乘舟何处客，正及海潮平。
赴蜀初发明斋南石诸君相送溪上
作者：蔡汝楠
朝代：明

怜余万里向川西，薄暮携舟泛霅溪。秋霁尚看乡月近，风鸣已忆峡猿啼。陈情欲疏同乌鸟，奉使聊因访碧鸡。那得回车东下日，相迎还复几人齐。
过内弟臧原顺新筑草堂留题
作者：蔡汝楠
朝代：明

外家庭玉最相怜，久客今来思□然。院里看花□□后，壁间题字几秋前。亲知送远难为别，薄宦怀归岂待年。留取渚泉初酿酒，春风还拟泛湖船。
过古寨口
作者：蔡汝楠
朝代：明

女萝垂壁翠屏开，水落空营雨滴苔。征客漫愁城路湿，蜀山返照向关来。
退食园亭效韦刺史
作者：蔡汝楠
朝代：明

崇朝署字罢，退食坐园庐。春草阶下歇，夏花树底疏。推窗玩幽鸟，汲水灌嘉蔬。即此为邦处，亦似北山居。
送何县令赴东莞
作者：蔡汝楠
朝代：明

何君标格冠衡阳，官应星辰近拜郎。衣锦暂还湘水曲，腰□言赴粤人乡。蒌藤接室公庭静，茉莉编篱别院香。一片冰心向南海，谁知岭表是炎方。
送陈郎中出守广州
作者：蔡汝楠
朝代：明

恋别南州守，聊为越客吟。三江看雁尽，五岭入云深。风气通蛮落，人烟接海阴。炎方将帝命，并切饮冰心。
途中别舍弟汝言
作者：蔡汝楠
朝代：明

年来已厌远行游，新命严程敢自由。江上那堪玄雁断，山头犹见白云浮。乡心蜀国闻鹃语，时态瞿塘看峡流。弟且还家报兄好，归期定不过明秋。
题岘山济公房
作者：蔡汝楠
朝代：明

禅榻澄湖上，山光似镜中。疏钟摇落叶，细雨带秋虫。峰竹虚窗映，炉香别院通。何期碧云合，一酌对休公。
高座寺
作者：蔡汝楠
朝代：明

云公台榭至今留，休暇追随访古游。秋色总归红叶寺，楚江还见白蘋洲。松林月上言弥静，阁道钟残思转幽。莫讶为郎贪佛日，官闲禅定两悠悠。
别邹汝愚谪雷州某所吏目五首
作者：蔡清
朝代：明

识君未三月，别君遽万里。自疑非丈夫，泪落不能止。识君未三月，别君遽万里。终不为君恨，天地有正气。识君未三月，别君遽万里。应思生才难，莫负乾坤意。此行比游学，十年观造诣。炎荒无友生，神交李伯纪。慷慨出门去，默与千秋期。饱吃惠州饭，少和渊明诗。我观古丈夫，挥手构寰区。节士非得已，矧彼章句儒。六籍垂世意，岂为崇简书。心丹宜细炼，为邦者如愚。
别邹汝愚谪雷州某所吏目五首·其一
作者：蔡清
朝代：明

识君未三月，别君遽万里。自疑非丈夫，泪落不能止。
别邹汝愚谪雷州某所吏目五首·其三
作者：蔡清
朝代：明

识君未三月，别君遽万里。应思生才难，莫负乾坤意。此行比游学，十年观造诣。炎荒无友生，神交李伯纪。
别邹汝愚谪雷州某所吏目五首·其二
作者：蔡清
朝代：明

识君未三月，别君遽万里。终不为君恨，天地有正气。
别邹汝愚谪雷州某所吏目五首·其五
作者：蔡清
朝代：明

我观古丈夫，挥手构寰区。节士非得已，矧彼章句儒。六籍垂世意，岂为崇简书。心丹宜细炼，为邦者如愚。
别邹汝愚谪雷州某所吏目五首·其四
作者：蔡清
朝代：明

慷慨出门去，默与千秋期。饱吃惠州饭，少和渊明诗。
又作文评
作者：蔡清
朝代：明

最爱前人一语真，豪华落尽见真淳。我今特与梅花约，桃李相逢各认春。
同年会
作者：蔡清
朝代：明

爱我同年会，会中皆俊英。入同奉天殿，出或各专城。譬如一家子，腑肺亲弟兄。或内而侍养，或外以经营。戮力家事理，所冀家和宁。丈夫始读书，便拟掇科名。及其既登名，岂徒娱一生。高科一时事，千载有汗青。富贵无所树，风花不百龄。端居时独念，宇宙事非轻。皇天生我曹，岂我私聪明。民胞并物与，此责在书生。昔年窗下业，一一皆典刑。少者忌谋躁，老者戒宦成。愿言各自爱，年弟复年兄。
同黄石二生游狮子岩和陈少参韵
作者：蔡清
朝代：明

一上狮峰四望低，恍然身蹑九霄梯。风云何意俱来会，虫鸟无心自在啼。静对乾坤疑有话，追思先哲愧留题。携朋更向清源去，去路相将莫遣迷。
和张大尹登最高峰每句上四字皆张诗
作者：蔡清
朝代：明

身在翠微兮，我意登泰山之仲尼。眼空溟渤兮，而亦收其吞天之势，以助吾胸中之奇。足蹑青云兮，遂挥长风而直上。手扶红日兮，光光明明于宇宙间，是曰男儿。
哀天台黄亚卿二首
作者：蔡清
朝代：明

我入铨曹询故事，心香一瓣属天台。只今柱石庙堂者，多自当年推毂来。十年自占优闲地，一札传来归夜台。不惜官阶未极品，胸中生意尚无涯。
哀天台黄亚卿二首·其一
作者：蔡清
朝代：明

我入铨曹询故事，心香一瓣属天台。只今柱石庙堂者，多自当年推毂来。
哀天台黄亚卿二首·其二
作者：蔡清
朝代：明

十年自占优闲地，一札传来归夜台。不惜官阶未极品，胸中生意尚无涯。
哀邹汝愚六首
作者：蔡清
朝代：明

天地元无情，汝愚信死矣。举世嗤笑之，吾独不如尔。汝愚信死矣，展转泪沾襟。一死未光明，为君恨转深。年少心更赤，竟以死遐荒。英魂飘何许，愿返托班行。思君真益友，过我拟十筹。思君不可作，缄恨付春秋。君昔抗疏日，计亦念至死。正气由乾坤，有怀莫能止。有怀莫能止，一死亦吾事。君气盖一世，君穷直至骨。身死无所归，妻孥无黔突。遥遥万里道，老父讶丧绋。生子愿聪明，为君长壹郁。
哀邹汝愚六首·其一
作者：蔡清
朝代：明

天地元无情，汝愚信死矣。举世嗤笑之，吾独不如尔。
哀邹汝愚六首·其三
作者：蔡清
朝代：明

年少心更赤，竟以死遐荒。英魂飘何许，愿返托班行。
哀邹汝愚六首·其二
作者：蔡清
朝代：明

汝愚信死矣，展转泪沾襟。一死未光明，为君恨转深。
哀邹汝愚六首·其五
作者：蔡清
朝代：明

君昔抗疏日，计亦念至死。正气由乾坤，有怀莫能止。有怀莫能止，一死亦吾事。
哀邹汝愚六首·其六
作者：蔡清
朝代：明

君气盖一世，君穷直至骨。身死无所归，妻孥无黔突。遥遥万里道，老父讶丧绋。生子愿聪明，为君长壹郁。
哀邹汝愚六首·其四
作者：蔡清
朝代：明

思君真益友，过我拟十筹。思君不可作，缄恨付春秋。
四一迂士卷
作者：蔡清
朝代：明

造物无言露却真，采真多是看花人。傍花随柳前川乐，数百年来几问津。
四哀诗 其一 哀兄
作者：蔡清
朝代：明

古有二宋与二苏，我意二杨亦并驱。铣也早逝钦也孤，霜月哀哀孤雁呼。铣也之逝何早乎，旬日期尽万里途。
四哀诗 其三 哀嫂死于贞烈
作者：蔡清
朝代：明

一死人生所必有，佐逆偷生多白首。往往仍出儒绅胄，到此昏颠不可究。娟娟女儿闺中秀，夫危未绝命先授。所决夫目得亲觏，青天白日九地透。至性独能全所受，宁知身名朽不朽。嗟嗟末世多盗儒，如此女儿真丈夫。若夫昔也曾师吾，吾今以若为师乎。
四哀诗 其二 哀兄即师
作者：蔡清
朝代：明

昔日小苏与大苏，对床旧约老不疏。生今此愿不可摅，青灯独对读遗书。读书之意竟何如，立德立功泽八区。显祖宗兮大门闾，伸兄遗志无使孤。
四哀诗 其四 哀侄女死于孩提
作者：蔡清
朝代：明

兄嫂相从九地游，独遗孩女哭啾啾。丁宁内人勤恤收，古有伯道若知否。神理茫茫竟莫求，掌中珠失竟莫留。骨肉之恩竟莫酬，此恨百年何人瘳。
四哀诗·哀兄
作者：蔡清
朝代：明

古有二宋与二苏，我意二杨亦并驱。铣也早逝钦也孤，霜月哀哀孤雁呼。铣也之逝何早乎，旬日期尽万里途。昔日小苏与大苏，对床旧约老不疏。生今此愿不可摅，青灯独对读遗书。读书之意竟何如，立德立功泽八区。显祖宗兮大门闾，伸兄遗志无使孤。一死人生所必有，佐逆偷生多白首。往往仍出儒绅胄，到此昏颠不可究。娟娟女儿闺中秀，夫危未绝命先授。所决夫目得亲觏，青天白日九地透。至性独能全所受，宁知身名朽不朽。嗟嗟末世多盗儒，如此女儿真丈夫。若夫昔也曾师吾，吾今以若为师乎。兄嫂相从九地游，独遗孩女哭啾啾。丁宁内人勤恤收，古有伯道若知否。神理茫茫竟莫求，掌中珠失竟莫留。骨肉之恩竟莫酬，此恨百年何人瘳。
寄张廷实四首 其一 夜窗谕虫有引在京
作者：蔡清
朝代：明

尔虫勿怆忙，是乃灯灼光。迷途殆尔福，得路将自殃。去去效尺蠖，朝来朝太阳。
寄张廷实四首 其二 答林待用江湖念亦在京
作者：蔡清
朝代：明

每见江湖面，便生霄汉心。此心固未稳，有病莫能任。岂惟吾身病，心亦久清阴。未须论世事，归去亦自针。
寄张廷实四首 其四 又和滕古甫见寄
作者：蔡清
朝代：明

平居喜诵古人句，男子要为天下奇。却愧年来三十四，正是濂溪作县时。
寄张廷实四首·其三
作者：蔡清
朝代：明

因见江湖面，转得天地心。天地心如何，玄默行古今。大德自敦化，川流本静深。百年等旦暮，浮云浪自歆。胸中无活水，安得商家霖。
寄张廷实四首·夜窗谕虫有引在京
作者：蔡清
朝代：明

尔虫勿怆忙，是乃灯灼光。迷途殆尔福，得路将自殃。去去效尺蠖，朝来朝太阳。每见江湖面，便生霄汉心。此心固未稳，有病莫能任。岂惟吾身病，心亦久清阴。未须论世事，归去亦自针。因见江湖面，转得天地心。天地心如何，玄默行古今。大德自敦化，川流本静深。百年等旦暮，浮云浪自歆。胸中无活水，安得商家霖。平居喜诵古人句，男子要为天下奇。却愧年来三十四，正是濂溪作县时。
尹太守遗爱祠二首
作者：蔡清
朝代：明

山自苍苍水自深，贤侯遗爱可胜吟。至今一个祠前月，犹照当年抚字心。饶他橐里有千金，难买邱民一点心。今日泉山一片石，千年永作牧民箴。
尹太守遗爱祠二首·其一
作者：蔡清
朝代：明

山自苍苍水自深，贤侯遗爱可胜吟。至今一个祠前月，犹照当年抚字心。
尹太守遗爱祠二首·其二
作者：蔡清
朝代：明

饶他橐里有千金，难买邱民一点心。今日泉山一片石，千年永作牧民箴。
建溪恋竹
作者：蔡清
朝代：明

一见此君便有情，况临浮碧涵虚清。行边不忍抛君去，敬写君真作伴行。
戏友人作墨鹤
作者：蔡清
朝代：明

天下皆知鹤质白，怪君何意墨其身。应嫌皦皦者易污，直将此意悟时人。更愿无心待品物，形形色色任天真。
挽温方伯
作者：蔡清
朝代：明

一日盖棺万迹陈，百年何事只忧贫。输公勘破人间事，独执一清见古人。
月夜云谷室联句
作者：蔡清
朝代：明

今夕复何夕，青灯共片心。联诗乘酒兴，弄月傍花阴。清趣伴光景，閒谈断古今。万年不尽意，要在自家寻。
月梅
作者：蔡清
朝代：明

冬里有春一味清，不因风雪不知名。问渠知己有谁在，月在天心人在庭。
洛江行送业师
作者：蔡清
朝代：明

我有先生学行独不群，籍籍声华动八闽。我窃绪馀尚一荐，嗟吾先生兮始自贡途充国宾。先生不见伊吕当年无科第，自有功名万古新。困龙若际风云便，方潭勺水可腾身。虽然先生早了环中趣，否泰由来都是春。此行如遇成都卜，只问忠与孝，不问屈与伸。
画图景
作者：蔡清
朝代：明

崇山巍巍矗天起，根盘不知几十里。万木群然山之巅，其中大者挺然长干而繁枝，明堂之栋应可拟。远山其势浸微茫，双峰直监青云里。丈人结庐擅山光，闲来呼童携竹杖。出门一徜徉，翘然矫首青云上。意欲乘风至帝旁。一得至帝旁，俯首瞰下方。何处民穷何俗陋，谁为奸恶谁善良。便应奋起今日凭栏手，为兹民胞物与一铺张。铺张毕，塞吾责，然后归去来兮旧山阿。千驷万钟奈尔何。
登清源次马太守韵
作者：蔡清
朝代：明

行行行上北山巅，始信人间别有天。红日当头真可捧，白云著袖似相牵。细思田土千般物，何似清源一滴泉。我欲便为栖隐计，壮心未忍负青年。
白鹿洞书院武侯靖节祠二首
作者：蔡清
朝代：明

洞中那得卧龙踪，因石兴思盖世公。当日何人撑国事，洞中正尔卧真龙。靖节当年更隐忧，欲为诸葛势难筹。眼中风物皆非旧，惟有黄花共晚秋。
白鹿洞书院武侯靖节祠二首·其一
作者：蔡清
朝代：明

洞中那得卧龙踪，因石兴思盖世公。当日何人撑国事，洞中正尔卧真龙。
白鹿洞书院武侯靖节祠二首·其二
作者：蔡清
朝代：明

靖节当年更隐忧，欲为诸葛势难筹。眼中风物皆非旧，惟有黄花共晚秋。
福州寄同志
作者：蔡清
朝代：明

去家十五日，始入福唐州。宦心未汲汲，乡思奈悠悠。行亦诿双老，用何能一筹。途中每自问，揩目看春秋。
秋江送别
作者：蔡清
朝代：明

我爱秋江水，一清清彻底。清波静涵万古心，清流一泻直千里。君今从此发脩程，我聊赠此淡中味。
第一山和胡太守
作者：蔡清
朝代：明

一登第一山，自觉众山小。日起海门腾，云连边树杳。物情随运迁，元化无时了。一事类登山，怀哉愧不少。
自叹
作者：蔡清
朝代：明

五十虽未老，已知非少年。欲将心事道，秖恐付空言。
见武夷二首
作者：蔡清
朝代：明

日日问山水，今日见武夷。点头一段意，山灵知不知。泰山孔子登，武夷朱子寓。吾想万山灵，亦羡二山遇。
见武夷二首·其一
作者：蔡清
朝代：明

日日问山水，今日见武夷。点头一段意，山灵知不知。
见武夷二首·其二
作者：蔡清
朝代：明

泰山孔子登，武夷朱子寓。吾想万山灵，亦羡二山遇。
读书评寄郑仲平
作者：蔡清
朝代：明

昨夜得一读书诀，因风寄与吾人说。此身跨在云霄上，俯照人间了毫末。
送唐给事两广盘粮三首
作者：蔡清
朝代：明

使君自说未更事，足认使君自老成。年来颇讶当途客，欲将矫拂辅升平。钱谷元非吾分外，握算亦能助太平。学术多君非口耳，此行认取旧书生。感君遇我特从容，愧我疏庸百未通。宇宙之间大有事，烦君细问白沙翁。
送唐给事两广盘粮三首·其一
作者：蔡清
朝代：明

使君自说未更事，足认使君自老成。年来颇讶当途客，欲将矫拂辅升平。
送唐给事两广盘粮三首·其三
作者：蔡清
朝代：明

感君遇我特从容，愧我疏庸百未通。宇宙之间大有事，烦君细问白沙翁。
送唐给事两广盘粮三首·其二
作者：蔡清
朝代：明

钱谷元非吾分外，握算亦能助太平。学术多君非口耳，此行认取旧书生。
送黄邦瑞还广
作者：蔡清
朝代：明

抱病日茕茕，君今又远行。斯文谅有味，分手能无情。柳色才沾白，稍头又转青。百年真转毂，何以慰平生。
遣兴
作者：蔡清
朝代：明

举天地间一正气，谁能收之腔子里。饶他身外无馀物，可受用的满天地。
题严陵送别卷
作者：蔡清
朝代：明

我未识江生，而知生之名。生年始十六，文采动群英。乃父严州守，其学见之行。承家今有子，贤路拟相仍。吾友阮君浩，杨钦及其兄。与生同笔砚，临别莫为情。千里驰书来，祈我赠诗声。诗以道情志，不以供人事。矧我非善鸣，何以塞君意。虽然仁者赠言古有之，要之其言不必寄。尝闻君子学为己，请赠此语当篇诗。
题云谷室
作者：蔡清
朝代：明

山矗矗，水簇簇，白云一片卧空谷。卧空谷兮浑无心，乘风起兮应为霖。
题何子完孝感诗
作者：蔡清
朝代：明

昊天罔极更何言，此事惟堪心自怜。满卷新诗传盛事，孝心当日岂其然。
题周世祥员外又是一别卷
作者：蔡清
朝代：明

丈夫出处亦何意，遇流则行坎则止。都门才喜接春风，而今又是一别矣。
题商山四皓图
作者：蔡清
朝代：明

邹鲁儒生落秦火，诸公正在山中卧。咸阳宫殿三月红，诸公洞里自春风。马上英雄饶善骂，骂声不到商山下。独怜帝子意来虔，一至汉廷力回天。君不见李斯韩彭皆菹醢，秦皇汉帝亦安在。当年商山四老翁，至今人间往往想丰采。
题扇
作者：蔡清
朝代：明

风本造化权，却从手中得。因思天下事，也须著人力。
题洪氏慈节堂
作者：蔡清
朝代：明

慈母人间非不多，慈而节者能几何。洪母之慈似亦少，慈不徒爱爱而教。一灯母子共分光，母读子读影相吊。若其操节果何如，为念夫家世业儒。我今傥若差一念，万卷家藏弃无馀。天地一逆旅，百年能几许。夫在则视夫，夫亡则视子。但愿子有立，夫死犹不死。妾身自分止于此。吁嗟兮洪君，君母之贤世罕伦。君今莫计位高下，只取胸中一物真。我闻立身须以道，善名是显亲。汗青岂必皆达者，未计眼前屈与伸。我亦为人子，年来已度三十春。家贫自少事章句，父祖力家百苦辛。往年吾祖已捐弃，临行犹愿孙成器。而今一第市童怜，痛哉吾祖安在矣。祖母于今老色深，念之中痛不能任。双亲四目仅一子，况复暮景仍骎骎。平生学力尽虚耳，世事颠迷无与比。静中自笑复自悲，授之以政将何以。每览程朱性理书，践履一意负心期。古云三十骨骼成，轻暴气质若未移。颜渊三十德行立，邓禹三十功业毕。我今三十何为哉，少日已去老将来。父祖教育良可哀。为感洪君诉母苦，客灯独对泪如雨。濡毫不管诗家数，为君草草传心语。
题画舟中昂首者
作者：蔡清
朝代：明

闲棹扁舟出钓矶，凉风掀动数茎髭。江天一览清如许，谁解昂头不语时。
题盛用阳师省卷
作者：蔡清
朝代：明

我览师省字，惕然中不宁。悠悠老将至，省身愧未能。惟昔有曾氏，三省日有恒。惟今有盛氏，乃能上师曾。师曾固非难，师曾亦岂易。省身勿泥三，随地安着己。柔者思不随，刚者思不厉。操术必求精，济人不谋利。如此类推之，一息不容已。此心贯万端，疑即一贯地。人品夫何常，希曾亦曾矣。小子嗟后时，羡君早立志。从今创脚跟，行远必自迩。
题郑驿丞高冈九老图二首
作者：蔡清
朝代：明

九老高冈恣胜游，西来匹马正追求。我今亦奉吾亲去，紫帽山头境最幽。扰扰尘途二十秋，归心今已托东流。披图喜见林间叟，极目云山兴不收。
题郑驿丞高冈九老图二首·其一
作者：蔡清
朝代：明

九老高冈恣胜游，西来匹马正追求。我今亦奉吾亲去，紫帽山头境最幽。
题郑驿丞高冈九老图二首·其二
作者：蔡清
朝代：明

扰扰尘途二十秋，归心今已托东流。披图喜见林间叟，极目云山兴不收。
飞鹤窥汀
作者：蔡清
朝代：明

一道风云次第经，低徊有意在沙汀。丁宁莫为缄鳞计，且看沧浪清不清。
兴国寺
作者：蔡潮
朝代：明
体裁：七言律诗

黄叶随风下小塘，桂花香杂稻花香。客逢古寺投行节，僧坐虚檐补旧裳。宝地重经追往事，琅函惯听说西方。山缘禹迹名偏重，咫尺宫墙汉水阳。
宿怀化驿
作者：蔡潮
朝代：明
体裁：五言律诗

落日溪风急，新春客袂寒。蛮山随涧转，驿舍傍云看。鸟已投林尽，人嗟行路难。盘回心百折，歇马已更阑。
中山早行
作者：蔡经
朝代：明
体裁：古风

客梦长不成，鸡声起偏早。既无夜寐安，宁似晨兴好。银河澹欲沈，朱炎寂犹埽。摇旆指秦关，驾车历周道。古塔振风铃，高槐护芳草。对此忘驱驰，翻以舒怀抱。
九日邀按院登一览亭二首·其一
作者：蔡经
朝代：明
体裁：七言律诗

苍茫身世似浮槎，踪迹何期到海涯。万里御恩天上阙，五羊回首梦中家。亭高远眺三秋景，客久同看几度花。柱史霜威欣接席，茱萸共泛海天霞。
九日邀按院登一览亭二首·其二
作者：蔡经
朝代：明
体裁：七言律诗

极目南荒海上槎，风波漭漭去无涯。通津尽日驰车马，野老何时卧室家。沙净湖空飞白鸟，地偏秋暖未黄花。明年相忆衔杯处，一览亭高挂紫霞。
五松亭
作者：蔡经
朝代：明
体裁：七言律诗

岭畔行宫御帐开，翠华金辇此曾来。五松自拟流恩泽，二世谁知并草莱。惟有白云闲聚散，祇留青嶂尚崔嵬。雄图索寞空惆怅，古木鸣禽声正哀。
兰河晓渡
作者：蔡经
朝代：明
体裁：七言律诗

月落金城鼓角残，危关晓色拂雕鞍。黄河渺渺中原隔，紫塞迢迢边地寒。西望旌旗连瀚海，东来风雪满皋兰。萍踪万里休惆怅，虎节龙沙亦壮观。
同张侍御登历山对华亭·其一
作者：蔡经
朝代：明
体裁：七言律诗

历下名山秋复登，丹崖青嶂郁层层。径缘采菊行将遍，槛为看云怅独凭。远岫斜阳迷去鸟，疏林凉月送归僧。凌高小结依龙洞，坐对华峰翠欲凝。
同张侍御登历山对华亭·其二
作者：蔡经
朝代：明
体裁：七言律诗

秋日南山气转嘉，萦回石磴带晴沙。琳宫上接三千界，云树遥连几万家。百顷苍茫凌菡萏，诸峰罗列锁烟霞。同游并是观风客，极目应怜草树斜。
同漳源侍御游华不注峰并泛大明湖
作者：蔡经
朝代：明
体裁：古风

平生慕幽旷，雅怀避烦嚣。林园苟成趣，亦足供逍遥。况兹出东郭，云物如相招。群山秀袅娜，一峰特岧峣。开筵坐琳宇，浩歌淩紫霄。朋情藉轩豁，客思翻飘飖。眷言泛莲沼，复尔移兰桡。窈窕遵玄浦，逶迤渡七桥。菰蒲水清浅，石竹风萧条。槐阴宿鸟下，藻动潜鳞跳。何缘对淑景，且幸联高标。因探历城胜，并采康衢谣。
望九江城
作者：蔡经
朝代：明

隔江遥望九江城，零落人家烟火生。此日不知云鸟阵，昔时曾动鼓鼙声。三军已拔洪州帜，万里空劳镇国兵。西土莺花今寂寞，北陵回首泪纵横。
燕台
作者：蔡经
朝代：明
体裁：七言律诗

燕王本意筑金台，祇谓能收济世才。何事荆轲终远去，空怜乐毅不归来。平沙古嶂河山在，落日鸣琴草木哀。三辅云晴瞻北极，九重宫阙自天开。
登岳
作者：蔡经
朝代：明
体裁：七言律诗

石磴萦回十八盘，天风吹雪昼生寒。苍苔半蚀磨崖字，碧草斜侵封禅坛。日观俯临青海上，莲峰高逼白云端。危亭一览河山壮，便欲抽毫颂治安。
秋江晚望
作者：蔡经
朝代：明

沙头云树郁依依，晚稻吹香紫蟹肥。露白秋江鸥一梦，月明寒树雁双归。蓬窗剪烛孤弹剑，草屋禁风静掩扉。沧海十年空短鬓，青山未返薜萝衣。
上巳寄文子徵仲
作者：蔡羽
朝代：明

杨柳成丝二月残，阖闾城外路漫漫。空余夜月琴中语，添得年华镜里看。送客汀洲芦笋绿，倚楼风雨杏花寒。故人东阁多情思，独咏《兰亭》兴未阑。
上巳日端居
作者：蔡羽
朝代：明

处处秾花映水明，水边花气郁龙城。烟霞尽在山头寺，罗绮偏围竹里莺。帝里韶光春酒倦，天涯绿草客魂惊。风尘最苦长干道，翻觉端居有胜情。
与陆无蹇宿资庆寺
作者：蔡羽
朝代：明

空壁闻啼鸟，云深冷石房。春随落花去，人自采茶忙。叶暗翻经室，泉虚点《易》床。陆郎溪壑主，假榻久何妨。
九月十四日集东麓亭
作者：蔡羽
朝代：明

凉风飒江介，云日弥城邑。玄宫冠隆坻，爽林秋气裛。右瞰灵波长，左拱朝寺袭。红兰委神皋，华薄冒原隰。晨往苦夕归，孤怀忌群集。卑枝迕高盖，促席妨长什。雅投幽翰期，讵宜悲丝泣。顿辔东轩中，缓带曲阿级。松游翠阴重，桂动香露湿。槛高睇营营，巢返听戢戢。托身本难稽，超景嗟未及。临发耽须臾，青骊解还絷。
五月
作者：蔡羽
朝代：明

溪上莺啼绿树浓，溪前楼阁水云中。江南角黍梅时雨，扇底冰盘午簟风。麈尾静还生绿霭，頠纹浑欲下青空。佳期正与端阳近，莫怪榴花别样红。
公事后禁门三首
作者：蔡羽
朝代：明

龙輴金铺丽，蜚廉贝阙县。燕藏朱户网，花隔绮疏烟。刻漏虚银箭，宫槐积翠钱。瑶台夜夜月，不复妒婵娟。绀宇环天第，青苔琐汉宫。翠华雕辇去，露榭舞衣空。风散琼林绮，花流温沼红。玉人抱银钥，羽校列云中。碧霭凝金瓦，沧波到玉津。蓬莱云叆叇，玄圃石嶙峋。内祝开香殿，天花捧御真。丰宫太皇业，温树万年春。
公事后禁门三首·其一
作者：蔡羽
朝代：明

龙輴金铺丽，蜚廉贝阙县。燕藏朱户网，花隔绮疏烟。刻漏虚银箭，宫槐积翠钱。瑶台夜夜月，不复妒婵娟。
公事后禁门三首·其三
作者：蔡羽
朝代：明

碧霭凝金瓦，沧波到玉津。蓬莱云叆叇，玄圃石嶙峋。内祝开香殿，天花捧御真。丰宫太皇业，温树万年春。
公事后禁门三首·其二
作者：蔡羽
朝代：明

绀宇环天第，青苔琐汉宫。翠华雕辇去，露榭舞衣空。风散琼林绮，花流温沼红。玉人抱银钥，羽校列云中。
冬日寄诸昆
作者：蔡羽
朝代：明

理书烘日映窗纱，雁字横空忽又斜。海上碧桃逢雪采，江南卢橘遍村花。湖乡晚喜银鱼贱，霜阁朝留红叶遮。腊近家家炊曲米，何人骑马独天涯。
初春南城
作者：蔡羽
朝代：明

绿霭遥生竹里厨，山光难得上衣裾。篮舆出郭青溪暖，茶灶投僧碧馆虚。云石细寻泉涌处，松杉常似雪消初。仙人馈得金壶汁，说法堂高好漫书。
别寓馆
作者：蔡羽
朝代：明

郎官宅里旧帘栊，莺燕频来认主翁。霜月寄情淮水上，烟花迷客秣陵东。梁园倦后思家切，瀼里闲多卜馆同。松菊未荒谁为理，先将栽灌教儿童。
北门晓行
作者：蔡羽
朝代：明

烛下银塘流水长，马前山色晓苍苍。朱楼未灭明河影，碧城已动晨曦光。鸡唱悠悠度禁邸，萤飞点点刺衣裳。三年游子离乡思，阊阖门高露早凉。
华灯花初生
作者：蔡羽
朝代：明

华灯花初生，堂上酒新绿。击刀连环鸣，转柱悲丝促。芙蓉开夜屏，鸳鸯宿空頠。携手千里人，话言常不足。
发胥口达包山
作者：蔡羽
朝代：明

秋水连空凫鹜长，沧洲菰米饭初香。地宽不辨帆来影，云起遥疑石上房。青壁常含芝草秀，朱包新染橘林霜。年年佩剑嗟游子，莫笑南山豆尽荒。
吴门夏日
作者：蔡羽
朝代：明

邗沟风动水萍开，暖日游丝覆酒杯。吴越旌旗二千载，落霞多处一登台。
夏景
作者：蔡羽
朝代：明

树色分青涧，峰阴转绿池。岸明荷散绮，枝亚果垂脂。扫石方无事，停琴欲待谁。相思隔芳草，酒畔有黄鹂。
大驾北还
作者：蔡羽
朝代：明

銮舆北渡五云移，亲听铙歌海上吹。黄道香风鸣宝铰，翠华秋日到瑶池。千官喜得金门诏，南国新传赤雁诗。六郡良家齐解甲，驺虞旗卷犒王师。
天界寺
作者：蔡羽
朝代：明

秋晨慕虚览，梵宇谢埃郁。前垄未及逾，中林庶款述。入门蹑飕岩，循隩多扃坰。紫院阴霞兴，瑶阶锦苔出。问柏知僧年，藉花荫佛日。昼憩夕忘返，神恬形寡役。忏往坐独冥，玩空尘徐拂。终寓岂不欢，旋舆未能释。
姑苏台
作者：蔡羽
朝代：明

夜有昃题月，朝有出栋云。高台伫歌舞，罗绮何纷纷。吴月常从越山起，越花却种吴宫里。眼前不尽西子欢，安用穷观三百里。兴亡不自由，春草生铜沟。惟有横山色，空带蛾眉羞。杏魂想像朝云庙，绿泥绣断金燕头。朝云灭，金燕冷，夕阳满地青枫影。
寄陆甥宜俯
作者：蔡羽
朝代：明

汝去吾庐冷，空庭绿藓生。春泥活蕙草，朝雨听鸧鹒。老树新花洁，疏弦古调清。无书报时事，独酌破愁城。
寓别徐东园
作者：蔡羽
朝代：明

华裾偏喜狎轻鸥，略去形骸趣更幽。地底新开沧海脉，山头曾见凤凰游。红泉送酒穿松去，绿藻浮花过槛流。莫道西园容易遍，紫霞中自有丹丘。
尊中有明月歌
作者：蔡羽
朝代：明

尊中有明月，琴上有素弦。美人能弹客能饮，玉壶正傍花枝边。皓齿对婵娟，清辉相共怜。红颜笑桃李，独立无比妍。月不常圆花易落，蛾眉却怕秋霜薄。良会难，须行乐，为君高歌劝君酌。酌未终，歌转哀，金壶银箭急相催。春光今夕争时刻，倾尽车渠三百杯。
山晚忆陆子远沈明卿十二韵
作者：蔡羽
朝代：明

初冬天未寒，雨过林光接。丹柽拥青厓，重重间云叶。古木猿垂条，山城鸟归堞。阡陌俱悬黄，凫葵已落荚。鸿雁护水田，霜皋喜初涉。拟过孙登巢，将询谢公屟。沙明月欲生，酒清未同歃。安得二三子，松下听缓颊。金阙烟际来，蓬莱镜中叠。暝钟逾岭长，岚阴向晚怯。行曳碧涧端，眠与白云贴。山空瑟不鸣，涧下谷风猎。
川上
作者：蔡羽
朝代：明

繁华一夜雨，寂寞满川萍。暖气归杨柳，春声乱乳莺。玉门千里恨，锦字去年情。镜里双蓬鬓，应添雪数茎。
引奏后即事八首
作者：蔡羽
朝代：明

中使迎轩簇彩旃，千官犹在玉河边。香烟未散龙旂起，今日君王御讲筵。琼树花间金凤翘，红鞍绿辔马头骄。当朝戚里多豪贵，惟有何郎早插貂。千门花柳转枫宸，百和香中过辇尘。银箭忽从天上落，六宫仙子听时辰。林开沄鹊绿烟销，月挂珊瑚树影高。阆苑风清仙曲妙，西王连日进蟠桃。珠帘绿缬紫葳蕤，小凤头轩花下移。长信宫前宣使急，平阳促马赴瑶池。金华筵罢退从容，小仗穿花听午钟。五色伞中黄帕幂，大官初进紫驼峰。金水荷花接绮轩，石渠银钥掌中阍。西昆学士封麻晚，斜日犹开左阙门。碧鸡朱鹭羽毛鲜，小殿芙蓉贴水圆。昨夜百花风信急，御沟新藻有红泉。
引奏后即事八首·其一
作者：蔡羽
朝代：明

中使迎轩簇彩旃，千官犹在玉河边。香烟未散龙旂起，今日君王御讲筵。
引奏后即事八首·其七
作者：蔡羽
朝代：明

金水荷花接绮轩，石渠银钥掌中阍。西昆学士封麻晚，斜日犹开左阙门。
引奏后即事八首·其三
作者：蔡羽
朝代：明

千门花柳转枫宸，百和香中过辇尘。银箭忽从天上落，六宫仙子听时辰。
引奏后即事八首·其二
作者：蔡羽
朝代：明

琼树花间金凤翘，红鞍绿辔马头骄。当朝戚里多豪贵，惟有何郎早插貂。
引奏后即事八首·其五
作者：蔡羽
朝代：明

珠帘绿缬紫葳蕤，小凤头轩花下移。长信宫前宣使急，平阳促马赴瑶池。
引奏后即事八首·其八
作者：蔡羽
朝代：明

碧鸡朱鹭羽毛鲜，小殿芙蓉贴水圆。昨夜百花风信急，御沟新藻有红泉。
引奏后即事八首·其六
作者：蔡羽
朝代：明

金华筵罢退从容，小仗穿花听午钟。五色伞中黄帕幂，大官初进紫驼峰。
引奏后即事八首·其四
作者：蔡羽
朝代：明

林开沄鹊绿烟销，月挂珊瑚树影高。阆苑风清仙曲妙，西王连日进蟠桃。
张膳部席上
作者：蔡羽
朝代：明

官舍回深巷，频来识苑墙。缓吟春草秀，静语晚卮香。沙柳初藏鹊，溪云复满堂。官桥红烛散，惊动宿鸳鸯。
归云亭
作者：蔡羽
朝代：明

寻幽坐翠微，岚气湿人衣。日暮高亭上，云归僧未归。
徐公子东园
作者：蔡羽
朝代：明

座敛钟山翠，城虚白下潮。鸟啼花坞杂，磴转洞门遥。傍水邀明月，停杯待玉箫。月出客已醉，箫声空自娇。
徐锦衣西园见招日者不赴既而有谈其胜者为赋一首致意
作者：蔡羽
朝代：明

玉树新花次第红，云霞生处隐房栊。青山尽在朱帘里，白鸟翻飞画槛中。果见仙家开福地，谁云倒景复虚空。彤弓世远多华胄，雅素如公迥不同。
徙幕府同仲先
作者：蔡羽
朝代：明

府邸开平台，松轩转萋绿。四术多朱光，闲房静相属。余业倏朝依，子怀喜夕笃。深居若无人，阅暑不知酷。晚葵敷余霞，新莲摘青玉。风清客襟开，月来琴柱促。寂寂方丈间，超然出尘俗。长令形迹忘，奚用事溪谷。
怀履约
作者：蔡羽
朝代：明

载酒寻萧寺，风烟古越城。竹房穿月冷，葛屦照霜清。溪上叮咛别，歌中慷慨情。如余空自老，念子蚤峥嵘。
怀舍中牡丹
作者：蔡羽
朝代：明

轻薄东风燕子斜，长安有客未还家。烧灯不是春山夜，对月虚怀旧馆花。卧处小屏霞寂寞，梦中芳草蝶喧哗。天涯物候关情极，乘兴思浮碧海槎。
怀钱野亭
作者：蔡羽
朝代：明

啼鸟过桥去，清溪入径长。花藏露榭绿，桐隐夏房香。静识亡羊理，闲悲斗蚁忙。小山丛桂底，日检羡门方。
思田园三首
作者：蔡羽
朝代：明

南方树艺早，嘉蔬当及时。王官凿冰罢，忽起田园思。东郊织台笠，西郭编茅茨。田家不辛苦，衣食当待谁。曳裾京华尘，徒自欻四支。三江绿烟起，何日伫杖藜。园田二三月，不尽花枝烟。青村对鸣鸠，茅屋下寒泉。蒸茶复刈麦，俱及谷雨前。盈盈斯螽股，采采柔桑钱。岩居远朝列，云卧隔市廛。迩来多行役，裘敝不得旋。旅徒何嚣嚣，频年弃坟墓。秋迈望春归，冬尽悲秋度。三见王官麦，长吟白亭树。青青岩上条，已蔽岩前路。伥伥东游子，何时复西顾。秋霜落明镜，朱颜不逮故。
思田园三首·其一
作者：蔡羽
朝代：明

南方树艺早，嘉蔬当及时。王官凿冰罢，忽起田园思。东郊织台笠，西郭编茅茨。田家不辛苦，衣食当待谁。曳裾京华尘，徒自欻四支。三江绿烟起，何日伫杖藜。
思田园三首·其三
作者：蔡羽
朝代：明

旅徒何嚣嚣，频年弃坟墓。秋迈望春归，冬尽悲秋度。三见王官麦，长吟白亭树。青青岩上条，已蔽岩前路。伥伥东游子，何时复西顾。秋霜落明镜，朱颜不逮故。
思田园三首·其二
作者：蔡羽
朝代：明

园田二三月，不尽花枝烟。青村对鸣鸠，茅屋下寒泉。蒸茶复刈麦，俱及谷雨前。盈盈斯螽股，采采柔桑钱。岩居远朝列，云卧隔市廛。迩来多行役，裘敝不得旋。
所怀
作者：蔡羽
朝代：明

园繁鸟不绝，花落香犹清。去旆难仿佛，归帆空月明。寄书知雁晚，解缆记潮生。只在湘江畔，谁通畴昔情。
扇
作者：蔡羽
朝代：明

谁家纨扇碧，旧画网虫昏。侍宠曾羞日，承宣不避暄。月轮空自妒，秋思已难言。错认桃花影，班姬点泪痕。
斋宿
作者：蔡羽
朝代：明

驿使催乾鹊，斋居废晓眠。霜笼官道月，木罩故宫烟。朱邸闻鸡早，银潢度马坚。天河光未灭，正挂玉楼前。
新春旅怀报东桥中丞
作者：蔡羽
朝代：明

门径斜斜一半荒，钟山终日抱茅堂。春寒尚苦莺声涩，雪水新生鱼藻香。白鸟寄书三月到，青崖归梦十洲长。故人惟有逋翁近，未得篮舆探锦囊。
新涨
作者：蔡羽
朝代：明

今年春涨早，潮已入青溪。绿浸深宫柳，香销上苑泥。月中思锦缆，烛下望金堤。商女能联桨，秦淮夜唱齐。
早春二首
作者：蔡羽
朝代：明

茅屋开门缘涧阿，屋前梅树石田多。孤村雪后花初见，正月湖南冻未和。两寄陇头书未转，近来官阁兴如何。青霞日出天鸡早，错引游人入薜萝。上日风清烟霭收，长洲新水绿悠悠。春回树色流莺乱，寒入花枝翡翠愁。吴地月明人倚棹，江村笛好晚登楼。归鸿不待天涯暖，早折红梅寄陇头。
早春二首·其一
作者：蔡羽
朝代：明

茅屋开门缘涧阿，屋前梅树石田多。孤村雪后花初见，正月湖南冻未和。两寄陇头书未转，近来官阁兴如何。青霞日出天鸡早，错引游人入薜萝。
早春二首·其二
作者：蔡羽
朝代：明

上日风清烟霭收，长洲新水绿悠悠。春回树色流莺乱，寒入花枝翡翠愁。吴地月明人倚棹，江村笛好晚登楼。归鸿不待天涯暖，早折红梅寄陇头。
早秋李抑之见过
作者：蔡羽
朝代：明

秋暑旷文典，荒居简冠履。入门忘形骸，挥座就榻几。后馆红蕖明，中庭绿阴徙。风来候香吹，雨过销园绮。清光共流转，牵裳情未已。
春去
作者：蔡羽
朝代：明

萍藻经春高石床，水亭终日柳花香。坐忘屋里青山近，卧起天涯绿草长。楚国登楼空作赋，梁园啼鸟苦思乡。东栏芍药三年别，谁护西湖夜雨狂。
春去
作者：蔡羽
朝代：明

谩说春归去，多情无计追。胜游须秉烛，余兴独临池。鸟怨花飞急，杯嫌月到迟。三眠杨柳足，正是浴蚕时。
春夜别友人
作者：蔡羽
朝代：明

晚山横酒马蹄轻，寂寂都门独听莺。阁上花枝惊梦短，雨中春草伴愁生。江穷吴楚东流壮，曲尽巴渝双烛明。不是新年无柳折，长条留取系离情。
春尽还山中
作者：蔡羽
朝代：明

山雾忽深黑，柴门寂不喧。春寒逼短褐，朝雨压孤村。粉蝶愁花信，香罗积酒痕。清明看又过，桃李独无言。
春日徐氏东园二首
作者：蔡羽
朝代：明

入洞多门户，乘高野望饶。花栏依曲磴，潭水接流潮。院院游难尽，莺莺听转娇。屏间有弦管，待月辄通宵。春来濯酒卮，公子燕园池。出洞因花久，归程为月迟。已怜新粉薄，莫信晚风吹。渌水雕栏里，游丝树树垂。
春日徐氏东园二首·其一
作者：蔡羽
朝代：明

入洞多门户，乘高野望饶。花栏依曲磴，潭水接流潮。院院游难尽，莺莺听转娇。屏间有弦管，待月辄通宵。
春日徐氏东园二首·其二
作者：蔡羽
朝代：明

春来濯酒卮，公子燕园池。出洞因花久，归程为月迟。已怜新粉薄，莫信晚风吹。渌水雕栏里，游丝树树垂。
春日思家
作者：蔡羽
朝代：明

经旬不出畏春泥，狼籍风光上苑西。江柳初摇客未发，山花欲落鸟频啼。故乡头绪愁中草，野寺栖迟石上梯。暮色苍然人倚阁，秣陵东去白云低。
春日鸡鸣寺
作者：蔡羽
朝代：明

江南杨柳空青青，江边路好无人行。不知烂熳花何处，空听嘤嘤竹里声。钟山王气连宫禁，台城佳树郁春晴。独领风烟无饮兴，晚来吹笛最分明。
晓起
作者：蔡羽
朝代：明

竹色衣全绿，林光露未晞。陇猿催梦晓，塞月堕烟微。别恨琴中语，流年客里归。悠悠花上蝶，偏作合欢飞。
暮春
作者：蔡羽
朝代：明

万里月当户，邮亭花满枝。行人花下发，短笛月中吹。坐觉春光损，频惊斗柄移。天边芳草绿，愁绪细如丝。
暮春山居
作者：蔡羽
朝代：明

斜廊下塔影，半岭送湖光。红雾花藏岛，寒泉竹隐房。空虚时堕翠，寂寞自生香。客过苍苔合，翻经日渐长。
朝阳
作者：蔡羽
朝代：明

夜户集虫声，朝曦布林影。登高伐丛漆，乘凉出墟井。云端开丹笈，松下幂金鼎。寒士无相猜，热客不吾省。遐宇流绝辉，千岩结昼暝。缓颊松绮闲，无心念朝请。
村舍
作者：蔡羽
朝代：明

春水明沙鸟，斜阳铺绿茸。墟远笛声乱，峰高霞影重。饮谋青涧竹，坐记碧坛松。莫道山中静，莺啼树树浓。
桑乾河
作者：蔡羽
朝代：明

桑乾八月寒，胡中射生早。弯弧决封牛，群氐醉眠草。白登山头熊夜啾，胡人火猎无时休。并州小儿惯厮杀，夜半窃得丁零头。左手接飞鸢，右手挟双矛。马上吹胡笳，扬鞭入朔州。嫖姚帐前交首级，但问几颗能封侯。吁嗟！死士在边不用忧。
毛督经浣亭官舍芍药
作者：蔡羽
朝代：明

昼静绿阴匝，微风满院芬。红栏昨夜雨，碧馆见朝云。春杳鸟空怨，暖多花易醺。须烦紫丝帐，遮护到斜曛。
江上晚来山
作者：蔡羽
朝代：明

江上晚来山，宛似五湖绿。我行霜尚繁，已听莺出谷。三岁桃李花，天涯一何促。非乏箜篌声，不解秦人曲。长裾畏风尘，握粟厌童仆。携手会稽云，扁舟未为速。
清凉台
作者：蔡羽
朝代：明

清凉寺里清凉台，交岩互磴青崔嵬。扬子江边白鹭洲，白云红叶长悠悠。都门莲已落，蝉声满城郭。跻跳丹霞端，乾坤忽开拓。霸陵黄屋翔青云，钟山紫气何纷纷。秦淮水接建章宫，铜沟亦与寒潮通。层楼累阁分朱邸，主第侯家相对起。琼台砌断金沙路，秋千亦在青槐里。翡翠常衔苏合香，鸳鸯只浴胭脂水。繁华转伤心，今古多升沉。六代既冥漠，南唐亦安寻。水晶宫殿野棠开，千门万户生秋阴。四望何茫然，忽建城头羽。帆从采石来，烟分历阳树。遥川动霁景，碧草灭江渡。衔杯不尽江南情，与君仗剑歌升平。
清明日张月鹿至
作者：蔡羽
朝代：明

鸡声东傍禁城隅，官舍青青系白驹。上苑花枝淹旧雨，御沟杨柳发前湖。风光未判春多少，弦管难明恨有无。绿草渐高堤渐没，凭君推牖瞰鸥凫。
游子
作者：蔡羽
朝代：明

欲陈君未喻，奈此绕树乌。天凉白日匿，霜落黄草枯。哀商座中激，急切倾名都。吕望未适周，百里长处虞。草草羁旅间，空自怀区区。扪虱上东门，未敢论贤愚。
灯夕汤子重席上
作者：蔡羽
朝代：明

美景忘游宴，珠灯多夜光。春城绣户月，罗袜画桥霜。鸣马客先发，谁家欢未央。吴宫星未落，醉里笛声长。
玉河桥晓行
作者：蔡羽
朝代：明

太液新波出建章，辘轳声近想宫墙。残星拂树天桥净，隔岸啼莺禁御长。紫气凝香开北极，苍龙乘日起东方。君王垂拱临朝蚤，银烛光中散鹭行。
王进士直夫僧房见招
作者：蔡羽
朝代：明

曈曈旭日照楼台，辇道今朝不动灰。玉树青葱回上苑，宫云轻薄拥蓬莱。麦秋战暑添筒布，樱笋笼香近酒杯。禅榻王阳频有约，不妨骑马踏苍苔。
由南峰入天池
作者：蔡羽
朝代：明

入谷也须缘涧道，乘高忽又度虚岑。参差石势云行细，寂寞禅关树锁深。春日绮罗偏映水，江南樱笋自成林。十年不到天池寺，南北峰头费远寻。
由大观亭历观音阁仙释二院并胜因得纵览江上
作者：蔡羽
朝代：明

朱栏控带青璧烟，碧峰浮出丹枫颠。东方铃铎西方磬，轻霞淡照横江天。南厓高，北厓俯，群峰奔走如龙虎。千寻巨石连空来，断处曾经巨灵斧。天池阔，汤谷长，秋虹万里横苍茫。渔舟尾挂金连环，鸳鸯飞出蒹葭霜。浔阳潮有无，白帝在何处？回望吴天雁，南翔又西翥。孤帆远映青空来，绿树横分半江去。重沙复岸束复张，鲸鳄横斜失依据。海月缘沙生，珠子随潮来。残阳尚悬壁，素魄先临台。仙家瑶草九月寒，远公石上三花开。燕子矶头饮牛客，偶来莫使世人猜。青山对酒谁为主，惟有箫声晚自哀。
登缥缈峰绝顶
作者：蔡羽
朝代：明

莫讶登高不用扶，手招鸾鹤兴如何。环来岛屿人间小，侧去阳乌寒色多。岩下雨来浮碧霭，杖头霞去落苍波。千年石上仙人迹，为问王乔几度过。
相逢
作者：蔡羽
朝代：明

相逢畴昔人，斜暮南山谷。执子青青衿，为子拂面目。子衿不易执，三载跂予踧。功名令人老，歧路何反覆。今夕聊晤歌，明晨车发速。车促歌转长，临觞意不足。
秋千怨
作者：蔡羽
朝代：明

丹楯朱千傍花砌，青丝流苏两头系。葡萄结束相思带，玉钗斜挽盘龙髻。对对来寻花下绳，双双去作云间戏。难销寂寂玉楼情，可惜青青芳草地。玉楼易断肠，芳草令心乱。空上秋千架，春愁未曾断。
秋日
作者：蔡羽
朝代：明

下阪人离峤，朝原鸟厉空。江辉混远碧，林影间疏红。竹宇新开小，花房旧访同。青崖有石髓，杖策向穹窿。
秋日
作者：蔡羽
朝代：明

偃息逾岁时，登高感摇落。车来不除棘，鸟鸣自巢阁。形迹不见妨，渔樵隐相托。顾念蓬何生，终俾石为错。虚心日无怒，物至自成乐。悬梯觅霞构，乘凉陟兰薄。宛转思公子，搏搏桂方灼。
秋日
作者：蔡羽
朝代：明

枫疏映天远，草蔓护门深。砌亦朱华冒，帘常绿藓侵。园香三夜雨，雁过一城砧。已畏洞庭晚，休添楚客吟。
秋日
作者：蔡羽
朝代：明

清秋山色净帘栊，八月芙蓉满镜中。醉任陇云连海绿，愁禁枫叶接天红。养鱼好伴鸱夷子，饮水无如桑苎翁。江上美人期不到，吹箫独自向虚空。
秋日山中
作者：蔡羽
朝代：明

苍山抱江长，秋气日夕清。古阁浮空濛，猿啸阴风生。石房俱玲珑，出入烟雾轻。花从潭心发，松向琴中鸣。林开乐游苑，日落白下城。有约暮不来，眺望伤我情。
秋日西郊
作者：蔡羽
朝代：明

落木碧空远，秋辉半壁斜。游车停细草，飞盖带余霞。水阔烟钟暝，鸦归省树哗。长安捣衣急，秉烛傍谁家？
秋日越来溪
作者：蔡羽
朝代：明

十里横山带藕塘，鸡声溪上晓苍苍。青蛾悄映荷花日，属玉群飞菰米香。吴苑楼台今古壮，越城箫鼓水云长。范园最是秋光美，甘菊留人不论觞。
秋泉二首
作者：蔡羽
朝代：明

予爱秋泉清，况傍岩花滴。鱼游日光中，倒见潭上壁。安得无机人，同坐相浣涤。白术朝露香，紫芝秋霞熟。石上琼瑶花，采来不盈掬。道人开石门，悠然在深竹。金门白日开，行人乱如蚁。不得公卿怜，何由取青紫。本乏入幕才，岂能令公喜。但抚千秋弦，一奏磻溪水。
秋泉二首·其一
作者：蔡羽
朝代：明

予爱秋泉清，况傍岩花滴。鱼游日光中，倒见潭上壁。安得无机人，同坐相浣涤。白术朝露香，紫芝秋霞熟。石上琼瑶花，采来不盈掬。道人开石门，悠然在深竹。
秋泉二首·其二
作者：蔡羽
朝代：明

金门白日开，行人乱如蚁。不得公卿怜，何由取青紫。本乏入幕才，岂能令公喜。但抚千秋弦，一奏磻溪水。
积晦
作者：蔡羽
朝代：明

积晦衾常薄，初暄花亦希。蛟潭生润气，汀树挂寒辉。倚杖白鸥起，罢琴黄叶飞。柴门临涧道，踪迹太幽微。
立秋日客去与启之静坐
作者：蔡羽
朝代：明

蝉噪乘凉江雨轻，芙蓉沼上午阴生。东家树影屏间绿，北涧泉声云外清。屐齿乍临惊梦破，苔痕新长与阶平。汉庭侍从今虚旷，不是文园懒送迎。
答陈石亭殿讲见寄
作者：蔡羽
朝代：明

梨花半白柳丝丝，独立江头有所思。客倦难成春草句，天长传得玉堂诗。香从青琐封题久，露待蔷薇盥洗迟。珍重故人湖海念，梦魂连夕凤凰池。
经主第二首
作者：蔡羽
朝代：明

草入行宫绿，花开旧馆红。金枝香渐远，玉辇恨无穷。涧已无脂到，山犹妒黛工。丛丛原上蝶，留客立东风。古甃苍苔断，寒渠碧瓦深。燕颃犹掠镜，草缬尚同心。有井分宫路，无尘接禁林。百年恩泽尽，惆怅沁园阴。
经主第二首·其一
作者：蔡羽
朝代：明

草入行宫绿，花开旧馆红。金枝香渐远，玉辇恨无穷。涧已无脂到，山犹妒黛工。丛丛原上蝶，留客立东风。
经主第二首·其二
作者：蔡羽
朝代：明

古甃苍苔断，寒渠碧瓦深。燕颃犹掠镜，草缬尚同心。有井分宫路，无尘接禁林。百年恩泽尽，惆怅沁园阴。
花村草堂为李子原承歌
作者：蔡羽
朝代：明

新河渺渺枫桥浦，百花丛中有香土。书生卜馆面西山，十里青溪抱东户。青溪抱东户，水鸟群无数。前朝胜境开华洲，今代书声读芳杜。南峰高，北峰俯，日日飞云挂窗庑。上沙水，下沙土，翠波粼粼织成组。我昔投宿堂背楼，前村夜过清明雨。千岩发彩流朝霞，茂苑腾光荡碧宇。樱笋烟笼文藻轩，干緌岸送楼船鼓。飞梁画槛盘彩虹，菡萏湖边女摇橹。宵长忽递寒山钟，月落犹挥石床麈。十年不上李子堂，金陵城边话江浒。徒令风景形梦寐，何由复作花前舞？题诗先寄花村主。
虎丘退居集友人
作者：蔡羽
朝代：明

槛外斜吴苑，林间促羽觞。池花摇暑净，泉韵杂松凉。念别经时久，重来笑客忙。小吴轩里月，临发恋清光。
蛱蝶篇
作者：蔡羽
朝代：明

西园蝶，丛丛映花叶。十五佳人二八妾，鸳鸯带长芳草贴。妾面如花步轻捷，粉蝶纷纷上眉颊。长安踏青天气和，千丛万丛情绪多。蹴得游丝落钗翠，牵来草露湿衣罗。游丝乱，草露长，美人欲行空断肠。绿潭紫涧回花房，银钱琐碎杂柘黄。飞入桃李花，落地亦成香。花落留胭脂，蝶香无断时。相邀入罗扇，起舞颦蛾眉。蛾眉转低草转碧，日暮江天欲何适。梁园应有未归人，章台岂少思家客。思家未归春已残，悠悠蛱蝶空合欢，芳草年年成永叹。
覆舟山临望
作者：蔡羽
朝代：明

覆舟山头霁景明，长松落落崖石平。回峦秀岭低复昂，传闻此地为台城。南望建章宫，佳气何郁葱。秦淮树中流，遥与宫门通。城中万井如棋画，杨柳烟中分紫陌。内园兰桂浮温香，戚里池台荡朱碧。凤皇楼阁无处寻，临春结绮作梵林。樽前却是乐游苑，市朝更改成古今。登临易头白，衔杯落江日。回望北湖烟，蝉鸣树萧瑟。秋波惨淡荷芰花，玉凫锦鸡踏浪霞。西曹已鸣马，东署复报衙。冥冥壶底月，寂寂城头鸦。停琴送尽飞鸿影，引领天边不见家。
见杏花怀吴下门生
作者：蔡羽
朝代：明

偶拈如意话天涯，不道春风到杏花。朝雨似迎新燕子，江村稀见野人家。忙中寒食三年客，雪后音书两鬓华。岂是草《玄》耽寂寞，欲将文字问侯芭。
诸友次高座寺
作者：蔡羽
朝代：明

城南诸佛宇，各自古烟霞。十步一金磬，高台自雨花。帝城云物瑞，江表士风嘉。醉爱枫林暮，停车傍狭斜。
诸友泛舟石湖还次治平
作者：蔡羽
朝代：明

水气连山霭，晨游夕未穷。烟中悬涧暝，天畔蹑云空。新月在潭底，百花燃镜中。竹房禅榻隐，处处爱山翁。
读治平下院
作者：蔡羽
朝代：明

水房虚绕竹，石壁细生霞。冬入经深雪，春归尽落花。涧香来白鸟，草绿斗新茶。久与交游隔，空疏类佛家。
赠华子中甫
作者：蔡羽
朝代：明

爱我岩下云，且避秋阳赤。潭空天镜寒，风过蕙光碧。松竹长遮天，相逢但挂帻。山曛猿欲啼，为子扫片石。
赠金子坤
作者：蔡羽
朝代：明

别子兰蜕花，相逢竹生箨。闲门风自开，虚径云常钥。已烦挥麈谈，未惬听猿酌。为扫南山石，秋眠看泉落。
赴朝阳门望禁中
作者：蔡羽
朝代：明

镐京元是旧封疆，紫禁重重锁未央。画角常吹城上月，羽林犹宿殿前霜。陂塘潋滟天渠远，观阁玲珑苑树长。钟鼎馨香河海晏，玄圭终古颂天王。
过阙
作者：蔡羽
朝代：明

虎阙沈沈列校屯，龙池滚滚涌泉温。灯前御柳迎春舞，雪后宫莺近午喧。尽道紫霞随玉辇，遥瞻仙旆下彤轩。万年枝傍长生殿，重海歌中祝至尊。
送中川老先生朝贺
作者：蔡羽
朝代：明

苍龙殊喜映前光，学士含香拜玉皇。九庙庆成崇宝祐，万年枝茂发灵祥。华封不阻崆峒祝，仙宴欣沾芍药方。典学古来求正士，桓荣端合领春坊。
郊坛
作者：蔡羽
朝代：明

辇道风清碧野平，紫烟常自锁南城。行宫岁幸乘龙近，仙侣朝来学凤鸣。小殿沉香金气郁，圆丘芳草玉华清。祠官记得天行处，万烛光中候佩声。
采薇二首
作者：蔡羽
朝代：明

采薇南山下，忽忆千里人。岂无临歧言，一别今几春。旧交容易新，新交容易亲。缄书重复启，曲折情难陈。勿陈逢彼怒，人心不逮故。愿言秉子德，千秋爱贞素。采采中阿薇，终日不成束。越乡无的音，日暮乱心曲。饥乌啼我旁，忽复止渠屋。延伫恶昼长，梦见恶夜促。梦见犹平生，人言讵可凭。去服一何馨，爱言藏新縢。
采薇二首·其一
作者：蔡羽
朝代：明

采薇南山下，忽忆千里人。岂无临歧言，一别今几春。旧交容易新，新交容易亲。缄书重复启，曲折情难陈。勿陈逢彼怒，人心不逮故。愿言秉子德，千秋爱贞素。
采薇二首·其二
作者：蔡羽
朝代：明

采采中阿薇，终日不成束。越乡无的音，日暮乱心曲。饥乌啼我旁，忽复止渠屋。延伫恶昼长，梦见恶夜促。梦见犹平生，人言讵可凭。去服一何馨，爱言藏新縢。
野兴
作者：蔡羽
朝代：明

落日爱人影，鸟鸣山谷长。逢僧溪上月，饮客竹间床。得雨瓜先落，迎霜橘早香。开门三万顷，随意饮沧浪。
金陵寓楼有怀三首
作者：蔡羽
朝代：明

今夜天正寒，机杼声不绝。辛勤锦中字，犹诉当年别。哀鸿附冥汉，潜颖泣玄穴。抚物情不平，履霜心屡折。杪岁客不还，空然衣百结。如何箕斗间，三星转明灭。皓魄盈中天，松桂俱含凄。江神弄水碧，海岸啼天鸡。弦促黄金屋，妾怨白玉闺。虞卿已失赵，宁戚犹恋齐。朝驱畏太行，夕鞚忧盘溪。岂为一囊粟，与世聊滑稽。赋命难努力，贫贱非空疏。朝为梓人栎，夕作周庙玙。朱颜朗高步，黄发日曳裾。出处虽由天，工拙取自予。菊松老荒径，鸡犬守旧墟。莫信关门人，临去犹著书。
金陵寓楼有怀三首·其一
作者：蔡羽
朝代：明

今夜天正寒，机杼声不绝。辛勤锦中字，犹诉当年别。哀鸿附冥汉，潜颖泣玄穴。抚物情不平，履霜心屡折。杪岁客不还，空然衣百结。如何箕斗间，三星转明灭。
金陵寓楼有怀三首·其三
作者：蔡羽
朝代：明

赋命难努力，贫贱非空疏。朝为梓人栎，夕作周庙玙。朱颜朗高步，黄发日曳裾。出处虽由天，工拙取自予。菊松老荒径，鸡犬守旧墟。莫信关门人，临去犹著书。
金陵寓楼有怀三首·其二
作者：蔡羽
朝代：明

皓魄盈中天，松桂俱含凄。江神弄水碧，海岸啼天鸡。弦促黄金屋，妾怨白玉闺。虞卿已失赵，宁戚犹恋齐。朝驱畏太行，夕鞚忧盘溪。岂为一囊粟，与世聊滑稽。
钱孔周席上话文衡山王履吉金元宾
作者：蔡羽
朝代：明

契阔多忧思，欢然集桑梓。执手念离别，别离何年始。校书石渠阁，反顾若脱屣。系马亲昵门，合尊城东里。款曲输素怀，次第问发齿。锦瑟未及弹，怨歌中觞起。怨歌何所陈，怨此梦寐人。出门即天涯，慌惚难相亲。
阙下咏雪二首
作者：蔡羽
朝代：明

冰柱悬河直，鲛绡布地平。初同梅萼竞，亦乱柳须轻。箔隐朱楼媚，虹垂宝户明。素娥香室静，却爱点苔英。寒光逼四隅，瑞气满皇都。素女开金镜，游人在玉壶。蓬莱驾白凤，汤殿浴霜凫。别有藏香室，红烟傍碧衢。
阙下咏雪二首·其一
作者：蔡羽
朝代：明

冰柱悬河直，鲛绡布地平。初同梅萼竞，亦乱柳须轻。箔隐朱楼媚，虹垂宝户明。素娥香室静，却爱点苔英。
阙下咏雪二首·其二
作者：蔡羽
朝代：明

寒光逼四隅，瑞气满皇都。素女开金镜，游人在玉壶。蓬莱驾白凤，汤殿浴霜凫。别有藏香室，红烟傍碧衢。
雨久
作者：蔡羽
朝代：明

雨久客不过，苔花满厅事。幌虚波交萦，树茂阴飒至。鸥来狎园薄，邻荒度墙荔。霁景散林氛，徙幕高明位。
雪后南泛宿潘氏
作者：蔡羽
朝代：明

黄芦萧萧寒，草短日光白。有客弄烟绮，独挂沧江席。起披楞伽雪，忽见茶磨脊。蓬莱白银宫，宛转在几格。天华动物表，霁色澄川陌。鹤立千年松，练挂一片石。古厓屏风青，冰壶金鲤赤。鸡鸣枫树林，马度梅花驿。茫茫五湖间，未见范蠡宅。悲歌对尊酒，浮生苦行役。
静海寺佛阁
作者：蔡羽
朝代：明

夜宿犹依白鹭洲，朝游忽到古城头。江声不为行人伫，山色常含往代愁。叶下碧栏萧走晚，马嘶红苑北门秋。风流总是周南客，看海衔杯一倚楼。
题鸡鸣山房
作者：蔡羽
朝代：明

山浮寒碧水浮花，石壁苍苍竹树斜。爱尔玉京秋色好，白云头上看人家。
馆中冬夜
作者：蔡羽
朝代：明

灯火青青闭草堂，茶烟犹自搅炉香。寒宵不尽官城叶，月色偏兼客馆霜。近阙木鱼传警切，高楼银箭滴愁长。公车射覆虚迟晚，方朔何须粟半囊。
桃蹊
作者：蔡胄徵
朝代：明
体裁：七言绝句

东君烂漫送春来，点点无言衬碧苔。不向武陵千树放，野人篱落数枝开。
挽单棣华襟兄联
作者：蔡蒙
朝代：明
体裁：联

学深枕葄，品洁圭璋，贱子托亲情，雅意熏陶，最难忘樽酒婿乡，邮筒邻郡；冷宦生前，孤星曙后，德人虚福报，感怀凭吊，愿与闻生徒议谥，僚友铭幽。
道山春日
作者：蔡藩
朝代：明

突兀高台百尺馀，道家山上接清虚。一番春信莺先报，几抹山光画不如。腮染嫩红桃乍吐，眉匀新绿柳初舒。共逢圣主文明日，凤鸟行看集碧梧。
寄题补陀
作者：蔡贵易
朝代：明
体裁：五言律诗

忆昔分符日，相依祗树林。天留最胜地，佛照不淄心。海日苍崖晓，莲花碧水深。为民遥顶礼，愿普变沙金。
寿戴竹堂五章
作者：蔡轼
朝代：明

竹堂之作，爰究爰度。百堵皆兴，其究安宅。竹堂之成，刻桷丹楹。爰居爰处，既安且宁。竹堂之深，青青子衿。且以喜乐，鼓瑟鼓琴。竹堂之幽，以遨以游。寿考维祺，良士休休。从以孙子，本支百世。明明在天，用锡尔祉。
寿戴竹堂五章
作者：蔡轼
朝代：明
体裁：四言诗

竹堂之作，爰究爰度。百堵皆兴，其究安宅。（一章）竹堂之成，刻桷丹楹。爰居爰处，既安且宁。（二章）竹堂之深，青青子衿。且以喜乐，鼓瑟鼓琴。（三章）竹堂之幽，以遨以游。寿考维祺，良士休休。（四章）从以孙子，本支百世。明明在天，用锡尔祉。（五章）
登黄鹤楼识兴
作者：蔡选
朝代：明
体裁：七言律诗

一上高楼眼界奢，乾坤清碧浩无涯。水边突出群山小，天外飞来一雁斜。淑气已将回造化，好风竟不起尘沙。阑干十二都凭遍，四海而今总一家。
九月己未，不宜闻雷，夜忽大震，正尔整衿危坐，一雁过檐，书示周子圣生
作者：蔡道宪
朝代：明
体裁：七言绝句

秋声已老尚闻雷，独雁横天放胆回。只道湘江书易湿，故人风雨夜豋台。
尹尊子读书衡岳特为我来诗以答之
作者：蔡道宪
朝代：明
体裁：七言律诗

岳云未隔几重山，君渡湘江费往还。识面何须心便苦，多情自悔梦难删。千家雨后花犹湿，一片霜中石已顽。为我踌躇峰顶望，薜萝有路总应攀。
岁暮·其一
作者：蔡道宪
朝代：明
体裁：五言绝句

美人无信至，岁暮江梅白。家住岭西东，何处寄相忆。
岁暮·其三
作者：蔡道宪
朝代：明
体裁：五言绝句

好月霜难下，高城独马看。遥连山影外，人在剔灯寒。
岁暮·其二
作者：蔡道宪
朝代：明
体裁：五言绝句

马踏夜城望，南郊灯火疑。为冯椳公郭，幼隗读书处。
湘水清
作者：蔡道宪
朝代：明
体裁：乐府曲辞

湘水清，紫藤花老鲤鱼生。使君归来饮此水，蛟龙引汝儿孙行。君归奈何迟，梦君何似别君时。一宵魂气犹如此，百年变态安可知。送我通州君叹息，通州欲去去不得。前日君行谁送君，使我江头望颜色。丈夫飘然七尺身，今作蛾眉误家人。镜中歌泣镜中笑，斫断青铜千馀春。湘水清可掬，脱君白霓衣，自挂湘妃竹。岳阳楼下好东风，纵不相思归亦速。同为湘水吏，不知湘水深。人生各努力，愿君放我归长林。
荅居岳麓者
作者：蔡道宪
朝代：明
体裁：古风

蹴碎岳麓云，剪断湘江水。枫丹染院深，高飘菊衣紫。竹露垂朱霞，霜华拂剑齿。闻君多苦心，中夜尝数起。敲火作长吟，山鬼惊偷耳。特寄素心人，虹捲吴缣里。早晚欲行寻，相将索奇字。
踏梅
作者：蔡道宪
朝代：明
体裁：古风

阆风山上佩环声，流云西去愁不行。玉笛只吹人间曲，不管湘娥梦未成。漉漉月上青天去，欲向瑶池归何处。双成台殿已烟深，玉蕊香骄风满路。
送堵牧游入觐
作者：蔡道宪
朝代：明
体裁：古风

十月迎君南，千里送君北。一岁双酒卮，随君变颜色。谁能入长安，便无故人忆。下有洞庭上湘江，为我留君不可得。我在南，君在北，梦相思，见颜色。他乡饭，君强食，歌再歌，中叹息。
饮同寅周石拙斋偶题其壁
作者：蔡道宪
朝代：明
体裁：七言绝句

卐字阑干一字无，如君对我捋长须。中原别有关心梦，消得潇湘酒半壶。
黄鹤楼夜饮惜别
作者：蔡道宪
朝代：明
体裁：七言律诗

绿蘋鹦鹉认何洲？有酒便浇黄鹤楼。纵说相逢无旧约，何能别去不生愁？似迟明月来深夜，已老江涛动晚秋。欲进一杯君径醉，隔樯自望水西头。
初冬
作者：蔡铠元
朝代：明

水国初冬和暖天，骊龙正好抱珠眠。山中落寞陶弘景，洞里温凉葛稚川。万卷祖龙坑外物，一泓孙楚耳边泉。偶因小雪纷纷下，来坐兰塘钓紫烟。
即事
作者：蔡锡
朝代：明
体裁：七言绝句

驱石重看驾海成，天吴蹋浪不须惊。夜来新月山头落，有客醉从桥上行。
临没赋诗
作者：蔡颙
朝代：明

平生耽读数行书，出守边城在一隅。律己未曾逾矩度，持身恒欲绝沉污。传家不患田园少，继志惟忧孙子愚。俯仰二仪难不愧，永为清苦老寒儒。
游天庆观
作者：蔡魁
朝代：明

年来一度一登台，抚景萧然百感来。驹隙每从忙里过，岩花偏向雨中开。碑镌没处嗟遗迹，郊垒纷然惜异才。蔓草婆娑遍原隰，狂夫徒向杞人哀。
伊洛合流
作者：蔺完植
朝代：明
体裁：古风

各自朝宗赴大川，合流从此更沺沺。寒波曲绕千峰树，烟水平吞万里天。西极龙门通碧汉，上游龟沪泻星躔。沙堤洄是观澜处，沧浪源头尽一渊。
伊洛合流
作者：蔺完植
朝代：明
体裁：七言律诗

各自朝宗赴大川，合流从此更沺沺。寒波曲绕千峰树，烟水平吞万里天。西极龙门通碧汉，上游龟沪泻星躔。沙堤洄是观澜处，沧海源头尽一渊。
缑山夜月
作者：蔺完植
朝代：明
体裁：七言律诗

宝鉴涵秋薄太清，霜天高彻玉壶凝。鹤飞星坞陵三岛，人在蓬洲近五城。丹鼎迎阶花影乱，珠楼邻汉栋牙明。谁家晚笛声初断，醉耳犹疑彩凤鸣。
哭夫诗百首
作者：薄少君
朝代：明

海内风流一瞬倾，彼苍难问古今争。哭君莫作秋闺怨，《薤露》须歌铁板声。上帝征贤相紫宸，赋楼何足屈君身。仙才天上原来少，故取凡间学道人。铁骨支贫意独深，有晴不屑顾黄金。时人漫赏雕虫技，没却英雄一片心。碧落黄泉两未知，他生宁有晤言期。情深欲化山头石，劫尽还愁石烂时。独上荒楼落日曛，依然城市接寒云。恍疑廊下闲吟句，遥忆须眉莫是君。水次鳞居接苇萧，鱼喧米哄晚来潮。河粱日暮行人少，犹望君归过板桥。儿幼应知未识予，予从汝父莫踌蹰。今生汝父无繇见，好向他年读父书。男儿结局贱浮名，回首空嗟一未成。遗得八旬垂白父，泪枯老眼欲无声。他人哭我我无知，我哭他人我则悲。今日我悲君不哭，先离烦恼是便宜。沉沉夜壑燃幽炬，冢入松根逼寝处。风凄月苦知者谁，夜与山前石人语。
哭夫诗百首·其一
作者：薄少君
朝代：明

海内风流一瞬倾，彼苍难问古今争。哭君莫作秋闺怨，《薤露》须歌铁板声。
哭夫诗百首·其七
作者：薄少君
朝代：明

儿幼应知未识予，予从汝父莫踌蹰。今生汝父无繇见，好向他年读父书。
哭夫诗百首·其三
作者：薄少君
朝代：明

铁骨支贫意独深，有晴不屑顾黄金。时人漫赏雕虫技，没却英雄一片心。
哭夫诗百首·其九
作者：薄少君
朝代：明

他人哭我我无知，我哭他人我则悲。今日我悲君不哭，先离烦恼是便宜。
哭夫诗百首·其二
作者：薄少君
朝代：明

上帝征贤相紫宸，赋楼何足屈君身。仙才天上原来少，故取凡间学道人。
哭夫诗百首·其五
作者：薄少君
朝代：明

独上荒楼落日曛，依然城市接寒云。恍疑廊下闲吟句，遥忆须眉莫是君。
哭夫诗百首·其八
作者：薄少君
朝代：明

男儿结局贱浮名，回首空嗟一未成。遗得八旬垂白父，泪枯老眼欲无声。
哭夫诗百首·其六
作者：薄少君
朝代：明

水次鳞居接苇萧，鱼喧米哄晚来潮。河粱日暮行人少，犹望君归过板桥。
哭夫诗百首·其十
作者：薄少君
朝代：明

沉沉夜壑燃幽炬，冢入松根逼寝处。风凄月苦知者谁，夜与山前石人语。
哭夫诗百首·其四
作者：薄少君
朝代：明

碧落黄泉两未知，他生宁有晤言期。情深欲化山头石，劫尽还愁石烂时。
春暮花圃即事
作者：薛三才
朝代：明
体裁：七言律诗

退食閒亭自委蛇，凭轩忽漫问花期。韶光已过九十日，阑药才舒三两枝。乍和酒香风细细，长留春色景迟迟。看来最是牵情处，袅娜晴丝百尺垂。
海门望补陀
作者：薛三才
朝代：明
体裁：七言律诗

大界名山尽道场，独看祗树接扶桑。辘轳万劫留香火，龙象双驯护法藏。瓶水迸添潮汐上，炉烟散入海云苍。蛟门直望天门迥，几度迷津问去航。
和家兄寄题补陀
作者：薛三省
朝代：明
体裁：七言律诗

磐陀咫尺几时攀，惝恍天临阊阖间。日濯琉璃明十界，水含宫殿动三山。莲花隐见摇波白，竹叶参差著石斑。莫道庄严消息远，月明沧海听潺湲。
山斋即事
作者：薛亹
朝代：明

小斋旧结傍花林，门对长川岁月深。风送花香三径晚，日移竹影半天阴。白鸥眠渚沙笼玉，赤鲤翻波水漾金。富贵浮云何足讶，清风明月是知心。江村曲抱沙流白，阔水长回柏树阴。细柳飞金垂岸尾，小舟载月点波心。高山流水琴中兴，晓露春花雾里深。漫道此间无可乐，光风霁月伴幽襟。
山斋即事·其一
作者：薛亹
朝代：明

小斋旧结傍花林，门对长川岁月深。风送花香三径晚，日移竹影半天阴。白鸥眠渚沙笼玉，赤鲤翻波水漾金。富贵浮云何足讶，清风明月是知心。
山斋即事·其二
作者：薛亹
朝代：明

江村曲抱沙流白，阔水长回柏树阴。细柳飞金垂岸尾，小舟载月点波心。高山流水琴中兴，晓露春花雾里深。漫道此间无可乐，光风霁月伴幽襟。
有怀
作者：薛亹
朝代：明

一榻初开俯碧浔，溪流曾似野情深。鸿飞沧海三秋影，人阻白云万里心。酒泛壶觞堪遣兴，琴停几案少知音。几回独倚栏杆望，为解愁怀强一吟。
渐山早发
作者：薛亹
朝代：明

呼仆吹灯促晓装，出门月色十分光。板桥霜重稀行迹，野寺钟疏搅客肠。河汉低斜趋北极，启明辉映出东方。前途莫见同心伴，惟有啼鹃诉路长。
游韩祠
作者：薛亹
朝代：明

乘兴登临刺史台，台因多景句难裁。垂帘燕雀高低舞，泊岸帆樯次第开。蓝雪消残华日近，秦云收尽化风来。先生往事今千载，琬琰碑章纳谏才。
秋晓山行
作者：薛亹
朝代：明

风摇木叶惊栖鹊，露洒清音咽素蝉。岚锁翠微山寺静，数声钟散道人眠。
读复斋杨公捕盗说
作者：薛亹
朝代：明

六贼欺心心自迷，而今始觉觉来迟。等闲却被东风笑，笑我知吟人未知。
隐居杂兴
作者：薛亹
朝代：明

旧买青山共结邻，小庭惟爱月华新。鸡鸣茅舍孤村晓，草绿郊原十里春。琴操梅花偏有兴，心涵流水净无尘。眼前富贵浮云薄，我喜林泉酒味醇。已佃深山数亩田，随时耕种度流年。三间茅屋遮风雨，几卷诗书学圣贤。忘性每同鸥鸟乐，谋生不为利名牵。心闲可作羲皇睡，明月清风适自然。栖迟此地度年华，志在烟霞乐更奢。偏野开云因种秫，临池汲水为浇花。閒中得趣吟遍好，醉里登高帽欲斜。睡觉忽惊人扣户，传书思我月传茶。不慕功名宇宙间，此身愿与白云闲。采芝年上枫山顶，垂钓时临鳄水湾。月落岩前风虎啸，云遮洞口雨龙还。空林天暗茅斋静，常把柴门日夜关。自愧昏愚学少成，啸风弄月寄閒情。分毫不为身家积，方寸聊存子姓耕。柳岸风和莺舌软，杏林春暖蝶身轻。时人问我幽栖志，数卷书田是治生。衡门泌水可栖迟，此地幽清足自怡。佃断溪山为别野，种成松竹长新枝。编篱插棘围芳圃，凿石通流溢小池。最喜昏晨聊自度，饥餐藿粥渴烹葵。脱却尘寰是与非，身閒幸喜际雍熙。漫誇骥足腾千里，且效鹪林借一枝。积雪烹茶因待客，敲冰研墨为题诗。年来与世浑无事，细把经书日课儿。景虽不及旧家庄，且向林中结草堂。竹杖芒鞋堪伴侣，藜羹菽水亦膏粱。莺啼花坞惊春晓，昼掩柴扉觉日长。遥想难兄年六十，旨目未得效姜肱。雅志躬耕畎亩中，依时播种乐年丰。日倾绿醑消清兴，夜诵黄庭礼碧空。慕道有心求妙诀，寻真无路觅仙踪。世间人事多翻覆，惟有江山万古同。尽日霞封郊树间，藏愚养拙避嚣阛。青堆螺髻山千叠，绿绕柴门水一湾。出岫浮云闲自散，傍林野鸟倦飞还。携儿呼酒庭中坐，墙外亭亭竹笋班。
隐居杂兴·其一
作者：薛亹
朝代：明

旧买青山共结邻，小庭惟爱月华新。鸡鸣茅舍孤村晓，草绿郊原十里春。琴操梅花偏有兴，心涵流水净无尘。眼前富贵浮云薄，我喜林泉酒味醇。
隐居杂兴·其七
作者：薛亹
朝代：明

脱却尘寰是与非，身閒幸喜际雍熙。漫誇骥足腾千里，且效鹪林借一枝。积雪烹茶因待客，敲冰研墨为题诗。年来与世浑无事，细把经书日课儿。
隐居杂兴·其三
作者：薛亹
朝代：明

栖迟此地度年华，志在烟霞乐更奢。偏野开云因种秫，临池汲水为浇花。閒中得趣吟遍好，醉里登高帽欲斜。睡觉忽惊人扣户，传书思我月传茶。
隐居杂兴·其九
作者：薛亹
朝代：明

雅志躬耕畎亩中，依时播种乐年丰。日倾绿醑消清兴，夜诵黄庭礼碧空。慕道有心求妙诀，寻真无路觅仙踪。世间人事多翻覆，惟有江山万古同。
隐居杂兴·其二
作者：薛亹
朝代：明

已佃深山数亩田，随时耕种度流年。三间茅屋遮风雨，几卷诗书学圣贤。忘性每同鸥鸟乐，谋生不为利名牵。心闲可作羲皇睡，明月清风适自然。
隐居杂兴·其五
作者：薛亹
朝代：明

自愧昏愚学少成，啸风弄月寄閒情。分毫不为身家积，方寸聊存子姓耕。柳岸风和莺舌软，杏林春暖蝶身轻。时人问我幽栖志，数卷书田是治生。
隐居杂兴·其八
作者：薛亹
朝代：明

景虽不及旧家庄，且向林中结草堂。竹杖芒鞋堪伴侣，藜羹菽水亦膏粱。莺啼花坞惊春晓，昼掩柴扉觉日长。遥想难兄年六十，旨目未得效姜肱。
隐居杂兴·其六
作者：薛亹
朝代：明

衡门泌水可栖迟，此地幽清足自怡。佃断溪山为别野，种成松竹长新枝。编篱插棘围芳圃，凿石通流溢小池。最喜昏晨聊自度，饥餐藿粥渴烹葵。
隐居杂兴·其十
作者：薛亹
朝代：明

尽日霞封郊树间，藏愚养拙避嚣阛。青堆螺髻山千叠，绿绕柴门水一湾。出岫浮云闲自散，傍林野鸟倦飞还。携儿呼酒庭中坐，墙外亭亭竹笋班。
隐居杂兴·其四
作者：薛亹
朝代：明

不慕功名宇宙间，此身愿与白云闲。采芝年上枫山顶，垂钓时临鳄水湾。月落岩前风虎啸，云遮洞口雨龙还。空林天暗茅斋静，常把柴门日夜关。
鸿山侨寓
作者：薛亹
朝代：明

隐来此地傍松坡，云树幽清逸兴多。四顾远山供老眼，数株古树挂新萝。卜邻择地居仁厚，教子传经可切磋。世事颓然都不省，漫言愁思得相磨。
静轩夜坐
作者：薛伦
朝代：明
体裁：古风

寒路下高空，夜气森泱漭。犬吠一村静，虫鸣四壁响。美人殊不来，明月秋林上。
与王青罗同榻
作者：薛侃
朝代：明

盆鲤栏花野意真，潇然林屋不生尘。故人一话三更月，共卧黄云鹤梦新。
丰山寺次韵
作者：薛侃
朝代：明

何处相逢尽笑颜，绿杨堤上入松关。水中城郭水中寺，云外湖天云外山。寂寂晴空林远近，如如净土事忙闲。隔溪借问逃亡舍，几个主翁几个还。
和梁黄岭
作者：薛侃
朝代：明

何者是青天，随处皆明月。无弦乃无音，有员终有缺。涧底水冷冷，树梢风决决。自饭田中粱，莫餐山上蕨。
哭秉齐司训
作者：薛侃
朝代：明

蚤向人间谢利名，却怜甘旨尽平生。一经未遂倾霖意，百岁空悬爱日情。冰节我言今有證，味仁谁谓老无成。重看兰桂盈阶秀，风木萧萧何处声。
复刘古狂
作者：薛侃
朝代：明

诸子明大意，圣门贵日新。后儒事佔毕，考释徒伤神。至道元非穷，闻识良有垠。所以君子学，战战还兢兢。捕猫精内守，抱鸡神外冥。本植枝繁硕，源深流自澄。愧我仳离久，日暮还家庭。拈此端的语，殷勤寄高明。
寄徐芝南
作者：薛侃
朝代：明

夜雨天真榾柮红，别来问讯隔征鸿。薇花远带天边露，海国新瞻陌上风。鸥鹭碧湖天早暮，桑麻绿野岸西东。归帆肯驻江干月，水满长川树满峰。
寄思仁
作者：薛侃
朝代：明

年来渐觉眼昏花，日暮惊心爱岁华。见说山中曾有约，凭栏空自对流霞。
怀唐士享
作者：薛侃
朝代：明

康衢久荆榛，千载行踪少。曲径事奔驰，纷纷竞妍巧。讵意岁寒翁，弄月溪山晓。见我岁年忘，索我形骸表。归去日月长，佳音良不杳。珍重暮日光，同向了中了。
怀梁黄岭林艾陵
作者：薛侃
朝代：明

山中人迹少，忽见山中月。小榻雨初晴，高帆风未发。梅花开法门，流水传心诀。悠悠我心忧，此意共谁说。
次壁间韵
作者：薛侃
朝代：明

谁道心斋便是颜，三门九曲几层关。映湖同碧波波月，入眼皆青面面山。弹雀觅驴元属幻，坐驰游赏岂为闲。凭君早献升平策，一统乾坤奏凯还。
次游坡亭韵
作者：薛侃
朝代：明

元气周九垓，时阖亦时开。波光涵万象，耀彼山之隈。俯视尘寰袖，高陟空中台。引盼尼山上，千古一颜回。六经失真诠，瓦缶时鸣雷。逐逐翳枝落，那将根本培。遥聆金石语，遐思真奇瑰。空山风月夜，怅望独徘徊。飞云探天乙，铁桥为君媒。漫尔羡坡老，乾坤亦殊才。冥坐俟东晓，身世忘堪哀。
次钟宝潭韵
作者：薛侃
朝代：明

流云洞口寂无音，何处虚堂挂一琴。忽听鸡呜峰顶上，风林高映月湖深。
次韵答狮峰
作者：薛侃
朝代：明

野寺湖山景，月上绿杨堤。矫矫鸣阳鸟，飞过倍增差。别去惠锦裳，落我白云居。呼童拈香读，辞雄湖海姿。往事已陈迹，逢辰正忧危。行行淩霄汉，薇屏壮猷为。寂寂卧烟坞，虚庭花影移。玄窍嗟久塞，探颐谁端倪。鲁阳戈人手，宁讶夕阳时。悠哉无穷思，抱拙守其雌。
步韵答余石楼
作者：薛侃
朝代：明

客来问我今何为，山户不扃睡起迟。松鹤有怀慵觅句，云麒无梦恰忘私。自会着衣羞许渤，能弹新说见杨时。层霄漠漠秋阳外，诸子师非曾子师。
水帘飞瀑
作者：薛侃
朝代：明

一道珠帘水，长悬苍翠间。冷风吹白日，急雨响空山。石濑林端齿，潭清镜里颜。采奇欣共赋，临发复忘还。
江上候答诸公
作者：薛侃
朝代：明

云在青天水在渊，水云上下碧相连。怀高每放青霞外，诗妙元从紫翠边。思见美人犹未见，欲言真趣却难言。薄醪几盏江村暮，谁说人间别有天。
江上再候诸公
作者：薛侃
朝代：明

江月熙熙江岸长，江风万里树相连。参苓昼永千峰里，禾黍秋高万井边。诗唐文汉浑閒事，点瑟回琴莫漫言。凉夜小舠穿水曲，又逢渔父对苍烟。
泥行路
作者：薛侃
朝代：明

积雨仍天阴，徒行滑只脚。顾此冰渊危，凛凛轰雷掣。举足靡他之，凝眸不敢歇。瞬息有懈昏，一跌衣蓑成弗洁。百骸五体赖无伤，屹起前征犹猛烈。倾斜至再复至三，扶桑树上生明月。清宵照见长途幽。始觉吾才犹未竭。兢兢独往惟独知，从今密矣还加密。行行远出此泞泥，稳步长空登帝阙。无顺无逆无喜忧，不加不减不磨涅。桃花流水处处是，天台尔时方说人中杰。
游惠阳西湖四首
作者：薛侃
朝代：明

三三复两两，共偿丰湖约。谁云无管弦，鱼鸟皆成乐。问舟湖水央，一棹闲波上。水藻间汀兰，浮光时荡漾。蔓菱翻翠浪，菡萏含西照。酒令严乡音，屡犯还屡笑。偶尔入名园，层峰环竹树。莫问是谁家，湖山最深处。
游惠阳西湖四首·其一
作者：薛侃
朝代：明

三三复两两，共偿丰湖约。谁云无管弦，鱼鸟皆成乐。
游惠阳西湖四首·其三
作者：薛侃
朝代：明

蔓菱翻翠浪，菡萏含西照。酒令严乡音，屡犯还屡笑。
游惠阳西湖四首·其二
作者：薛侃
朝代：明

问舟湖水央，一棹闲波上。水藻间汀兰，浮光时荡漾。
游惠阳西湖四首·其四
作者：薛侃
朝代：明

偶尔入名园，层峰环竹树。莫问是谁家，湖山最深处。
漫书自警
作者：薛侃
朝代：明

贾上时贸易，农稼亦已穑。士者竟奚为，漫尔度朝夕。
离山书院钟铭
作者：薛侃
朝代：明

晨昏二十四敲钟，声彻前峰并后峰。试问岩岩诸学士，已闻曾与未闻同？
答刘虚斋
作者：薛侃
朝代：明

山夕灯凭月，秋游浪作花。吟诗知旧客，载酒忘谁家。玉漱湖边寺，云横溪上槎。依稀题未遍，操翰莫为誇。
观书
作者：薛侃
朝代：明

昼长无事展书看，损盆分明系简繁。寄语吾儒操翰者，葛藤毋复落人间。
送刘生归永丰
作者：薛侃
朝代：明

阴霾如弗作，天地本高广。点运无停机，寒暑互来往。自明每自蔽，自病还自医。虽有开光药，刮磨匪在伊。子来春正暮，子返秋为期。归读丧祭礼，崇德乃其基。至人明训垂，欲仁仁斯至。吉士多良朋，因寄殷勤意。
送博罗赖县丞致仕归
作者：薛侃
朝代：明

忆昔孤台月，尝照好怀开。逖哉廿馀载，邂逅罗山偎。村宁厖吠寂，鞭阁坐苔莓。高隼临荆枳，戛戛鸣且飞。有鸟惜毛羽，浩然怀东归。桑梓有馀乐，偃仰复奚为。童叟卧攀辙，行矣不可违。
送庞弼唐
作者：薛侃
朝代：明

大路荆榛久，世途多径蹊。抛珍事秕莠，觅驴捏目迷。卓哉弼唐子，积载康庄疑。扫云结茅静，见日闻鸣鸡。我来君正返，爱我酷如饴。鹅湖千里约，兴国数言微。时酣复时醒，汗漫水山卮。秋榻夜连雨，晤嗟千载奇。归舟恣游衍，吾病犹匪宜。共釐航海筏，登岸以为期。
遇蓬辣有感
作者：薛侃
朝代：明

防危新径辟，凿石乱滩平。难妄仁者意，千载诵西亭。
重游阴那山
作者：薛侃
朝代：明

那山萃嵂轧霄峥，不二门听击竹声。宿雾未收金鼎热，閒云时出玉梳横。老僧袯襫归烟亩，坐客笭箵钓月明。独悟本来缘有地，种华因地性华生。
铭钟诗
作者：薛侃
朝代：明

晨昏二十四声钟，响彻前峰与后峰。试问岩前诸学士，已闻尝与未闻同。
闻移会英祠呈沈南湖
作者：薛侃
朝代：明

背湖祠宇浸江湄，勋德绥灵久未宜。此日高山崇仰止，一方俎豆骏奔驰。祀戎大政成千古，因革良猷并一时。夕照松杉烟霭里，病夫忻跃有新诗。
陈舜夫自诏安从游离山今又即我罗浮归送以诗
作者：薛侃
朝代：明

翩翩数日程，驰驰复千里。今昔此月明，共照幽人思。高者非真隐，通者非真仕。勿助勿忘中，真儒事何事。子夏惟笃信，曾子务反已。更问说者谁，应见龙门意。
题万年寺二首
作者：薛侃
朝代：明

人间何处是天台，柱杖穿云却复回。一卧山房尘梦醒，远空孤鹤下琼台。我亦当年行脚仙，石梁华顶了心缘。桃花开落空流水，翠壁苍崖自岁年。
题万年寺二首·其一
作者：薛侃
朝代：明

人间何处是天台，柱杖穿云却复回。一卧山房尘梦醒，远空孤鹤下琼台。
题万年寺二首·其二
作者：薛侃
朝代：明

我亦当年行脚仙，石梁华顶了心缘。桃花开落空流水，翠壁苍崖自岁年。
题半径二首·其一
作者：薛侃
朝代：明

水石成芳岛，云林蔼暮晴。波光涵万景，不必问蓬瀛。
题半径二首·其二
作者：薛侃
朝代：明

郊远峰环寂，林深径绕幽。池亭千翠簇，岩洞一虚收。独坐时方暖，重游色已秋。百年尘外梦，湖海寄扁舟。
题可兰卷
作者：薛侃
朝代：明

清者未必罄，罄者未必清。谁是清罄者，清罄自有情。
题大桥卷林春元父
作者：薛侃
朝代：明

何处一桥横，曲径生苔藓。桥上白云间，桥下流水远。
题林家园
作者：薛侃
朝代：明

兴来披竹穿云去，偶到林塘坐一亭。寂寂乱峰疏影外，数声鸣鸟午风清。
题欧阳地师卷
作者：薛侃
朝代：明

正月江南花满溪，舟随花去路非迷。片帆正迓东风晚，半榻留还海月低。千里稀逢惭我病，百年胜概赖君提。归乡三益如相问，细雨岩扉不上泥。
题水帘洞
作者：薛侃
朝代：明

濯濯沟渠水，净如帘洞洁。谁是洗心人，爱此清且冽。忽见白云飞，烟消天宇彻。问渠意若何，此意应难说。
金山和韵诗
作者：薛侨
朝代：明

堂敞金山胜概收，城中洞府见深幽。乔松绝壁长为护，明月清风不用求。槛外花香清益远，庭前草色翠交流。登临未尽高山意，欲采蘋蘩何处洲。
华清宫
作者：薛冈
朝代：明
体裁：五言律诗

绣岭出烟村，宸游迹尚存。离宫何处是，流水至今温。辇路年深废，峰峦幸后尊。空馀一片月，犹似照朱门。
庚申元旦
作者：薛冈
朝代：明
体裁：五言律诗

日挂凤楼端，年新事改观。可矜臣罪薄，不测主恩宽。望赦心徒费，回天责巳完。诸公有笑口，踊跃试辛盘。
庚辰元旦
作者：薛冈
朝代：明
体裁：五言律诗

前度岁庚辰，寒风赘婿身。得偕鹤鬓妇，同作鹿门人。车马都城晓，云霞故国春。衰微往往见，忧病不忧贫。
庚辰除夕
作者：薛冈
朝代：明
体裁：五言律诗

箫鼓听比邻，鱼龙视此身。年庚方少壮，头角欲嶙峋。有苦同新妇，无甘进老亲。送穷兼岁去，明日是阳春。
春日独酌
作者：薛冈
朝代：明
体裁：古风

一雨垂十日，庭草纷如丝。柴门人迹鲜，水曲群鸬兹。宴坐启山阁，好鸟啼芳枝。兴来聊自酌，高颂古人诗。适量不在醉，适意不在词。窗前有白雪，若与饮者期。
月下听琴歌送琴师赵君
作者：薛冈
朝代：明
体裁：古风

禅房夜半客不眠，携琴在月月在天。为余爱琴复爱月，指下微风响七弦。七弦悠悠凡几弄，月过星移天不动。满院春烟散泣麟，无数飞花扑鸣凤。曲终客去月亦沈，泠然一清世上心。山高水流君不见，耳畔空存月下音。
闭门
作者：薛冈
朝代：明
体裁：七言绝句

水边杨柳云边阁，粉壁纱窗掩映开。不用闭门防俗客，几人知到此间来。
大司徒毕堂翁老年伯蒙恩予告敬赋
作者：薛坤
朝代：明

圣世逢霞举，轩轩出上都。春风推去毂，花雨拥归途。鲁酒酣东岳，秦松揖大夫。高天下听履，南国久纡谟。霄汉瞻黄鹄，人间咏白凫。轸时方□托，怀德岂能孤。丽藻山川毓，风期日月扶。繁花争□锦，素雪映冰壶。气向函关识，功仍汉阁图。攀辕无计及，惆怅枉吾徒。
九日黔江官署雨中思故乡菊
作者：薛如洛
朝代：明

黔江漠漠已深秋，薄宦聊因五斗留。俯首醉听严武令，伤心闲赋杜陵愁。几回欲湿寻花屐，无那空登对月楼。何处篱边堪脱帽，相期终买季鹰舟。
七哀
作者：薛始亨
朝代：明

雒邑播神鼎，乃在瓯越东。海滨多脆弱，铁骑如飘风。龙胡云冉冉，虎斗任嚣宫。鲸鲵扬其波，鼓鬣争长雄。嗟哉俎豆区，化为炉灰红。妻子率旷野，如彼喓喓虫。愿闻被发人，哭妇复呼翁。脱身鱼腹里，安能骨肉同。路人为泪下，岂忍待词终。朝登西山巅，言采蒲与芎。飞欲无羽翰，忧心徒忡忡。
上巳集林勋卿家赏酴醾
作者：薛始亨
朝代：明

山园三日莺声绕，棘槐庭下饶芳草。玫瑰蔷薇次第开，惟有酴醾尤姣好。半吐繁英日上迟，全开嫩蕊春归早。浓艳偏怜妃子醉，风情绝胜徐娘老。玉肌微汗染燕支，翠袖低垂结绛缡。岂有麝脐藏柏叶，莫须龙脑佩芄枝。蔷薇浅淡无颜色，玫瑰清恬少旖旎。富贵南天倾芍药，芳菲谷口失辛夷。主人好事能怜惜，夏日冬冰护如璧。广栽重购每经秋，铃帐风晨还雨夕。世间万事俱等閒，只为花忙有花癖。异种奇情类感通，高枝大朵殊畴昔。三闾离骚滋九畹，五柳归来望三益。兹花亦足比君子，如饮醇醪忧忿释。仆本山中憔悴客，相招把酒当花酌。自惭倚玉并蒹葭，谁知向日同葵藿。卿家月影酒香薰，不是垆烟乍可闻。阵阵微从瑶砌发，暖风晴霭坐氤氲。我闻酴醾称韵友，君复分题三爵后。满堂词客气淩云，诗成肯让兰亭否。
与杨生约入顶湖山分得兴字
作者：薛始亨
朝代：明

端居念予友，强半已为僧。所贵敦微尚，何论得未曾。披衣从此始，携手及晨兴。朔气严霜早，频年叹履冰。
与王震生夜话
作者：薛始亨
朝代：明

故人清夜月，此意重兼金。坐惜青春暮，言寻芳草阴。江潭对憔悴，云路几升沉。高唱谁能和，期君入紫岑。
丙子秋九月重谒本师和尚于南海宝象林即事呈偈
作者：薛始亨
朝代：明

十年一别如弹指，敢恃重逢未白头。大地萌芽连夜雨，依依师座象林秋。
乍晴
作者：薛始亨
朝代：明

乍晴寒木里，风候近深秋。出户渺然望，长江迥欲愁。墟烟遥吠犬，村响晚归牛。白首狂歌客，离居念旧游。
五日采药逢李五
作者：薛始亨
朝代：明

雨过菖蒲满涧香，石阴苔色上衣裳。清斋候得灵苗气，佳节宜修却老方。负笈午天无暑汗，挥锄一岁有山粮。鹿门欲问庞公隐，何意逢君寂寞乡。
代闺情
作者：薛始亨
朝代：明

春园百草生，杂英飞少女。晞露出朝旸，氤氲愁独处。薄寒恋重衾，幽梦如有遇。黄鸟鸣新杨，泪落如飘絮。谁能拂青镜，憔悴对楚楚。
入罗隐溪过蕉林趋鼎湖山口
作者：薛始亨
朝代：明

夹岸寒梢画不成，篮舆亭午簦一经。林疑草圣耽书地，溪为诗人泊棹名。乱石通流残雪响，长堤护潦野云平。上方指点烟霄外，山未斜阳欲缓行。
再咏贫士
作者：薛始亨
朝代：明

躬耕南山阳，垂钓西城下。挟策行牧豕，负薪歌道左。商声振金石，委运不跃冶。自饱首阳薇，宁顾千驷马。岁晏尚无衣，年丰间举火。却谢富贵人，垂堂有坎轲。
冬夜咏梅花
作者：薛始亨
朝代：明

寒风泛华薄，纤月影娟娟。正读美人赋，空伤迟暮年。芳情怀远道，清梦惬孤眠。谁忍闻羌笛，江城向晓天。
劳奇玉见访
作者：薛始亨
朝代：明

逸羽翩翩万仞翔，更怜高论挟风霜。大廷封事存师友，名岳藏书辨霸王。十载灌园惟古处，几人佐锻共清狂。岁寒未减松筠色，肯拨蓬蒿过草堂。
区叔永携酒偕弈客见访用前韵
作者：薛始亨
朝代：明

花暗溪边半亩宫，秋来犹见几枝红。日高素案彫胡熟，雪满青山坐隐工。学道每羞连骑客，息机方作灌园翁。大儿原是忘年者，况复相逢酒不空。
十三夜
作者：薛始亨
朝代：明

花下一樽酒，为君弹素琴。琴清酒亦美，明月出高岑。醉即花间卧，花枝弄月阴。流光不可掇，白露已盈襟。
十月桃花
作者：薛始亨
朝代：明

灼灼妖姿斗蚤芳，频年老眼见寻常。多情不待东风暖，燕赵红颜委雪霜。
南园
作者：薛始亨
朝代：明

南园文酒社，昭代几人倡。尔雅推前辈，风流继盛唐。草深方躅泯，席冷古弦张。谁念沿洄者，睪然叹汪洋。
友人见过却别
作者：薛始亨
朝代：明

春蛙彻夕不堪闻，月暗寒塘处处云。携手佳人又归去，桃花无语落纷纷。
古意
作者：薛始亨
朝代：明

寒郊落日映雕戈，猎骑吹笳尽渡河。故里葵生金井干，空城雀啄玉山禾。闺中梦逐啼莺断，塞上书凭旅雁过。归到酒泉已头白，从军偏是少年多。
吁嗟行
作者：薛始亨
朝代：明

吁嗟世运遭阳九，海水群飞鹿西走。吴越长江不可支，岭海弹丸成躏蹂。民生生趣何太戚，日接干戈夜刁斗。诛求处处及鸡豚，高山为童星在罶。孤儿藁葬未全收，寡妇吞声哭已久。疮痍况复逢荐饥，逃亡那得终南亩。其间捭阖滋奸蠹，依凭城市为哮吼。忍令肝脑尽涂地，但取膏脂日充口。东城儳语陇山鸟，西山竞猎韩卢狗。五更银箭舞西施，万里霜蹄调造父。雪消毡帐腊初残，花扑酪浆春恐后。嗟予三十弃儒冠，招招人涉邛须友。未能藩魏终踰垣，岂学剧秦为覆瓿。一枝深林栖莫定，二顷负郭复何有。行见扬尘会种桑，堪怜合抱曾栽柳。颇轻学剑一人敌，却羡立言三不朽。朝从南浦采芳荃，夕向中州揽宿莽。攒眉白社或逃禅，散发竹林聊养寿。君不见子房下邳呼孺子，异书获遇桥边叟。又不见吕望海滨曾白首，非螭共载周王狩。国士千秋讵可量，流落当年犹未偶。吁嗟悠悠何足论，狂来且醉高阳酒。
吁嗟行
作者：薛始亨
朝代：明
体裁：古风

吁嗟世运遭阳九，海水群飞鹿西走。吴越长江不可支，岭海弹丸成躏蹂。诛求处处及鸡豚，高山为童星在罶。孤儿藁葬未全收，寡妇吞声哭已久。疮痍况复逢荐饥，逃亡那得终南亩。其间捭阖滋奸蠹，依凭城市为哮吼。忍令肝脑尽涂地，但取膏脂日充口。东城儳语陇山鸟，西山竞猎韩卢狗。五更银箭舞西施，万里霜蹄调造父。雪消毡帐腊初残，花扑酪浆春恐后。嗟予三十弃儒冠，招招人涉邛须友。未能藩魏终踰垣，岂学剧秦为覆瓿。一枝深林栖莫定，二顷负郭复何有。行见扬尘会种桑，堪怜合抱曾栽柳。颇轻学剑一人敌，却羡立言三不朽。朝从南浦采芳荃，夕向中州揽宿莽。攒眉白社或逃禅，散发竹林聊养寿。君不见子房下邳呼孺子，异书获遇桥边叟。又不见吕望海滨曾白首，非螭共载周王狩。国士千秋讵可量，流落当年犹未偶。吁嗟悠悠何足论，狂来且醉高阳酒。
君子有所思行
作者：薛始亨
朝代：明

瞻彼越王台，雄风何壮哉。层城扃烟雾，双阙郁崔嵬。雕甍耀丹碧，玳梁间玫瑰。春色捲珠箔，钟鸣高闼开。越女采池莲，燕姬歌落梅。肥牛膏列鼎，溟渤倾金罍。曲宴东方高，华灯烬麝煤。欢娱芳岁暮，年貌不重来。但念永世乐，宁知薤露哀。遥闻骊山役，怅望渺蓬莱。
吴趋歌寄徐子能
作者：薛始亨
朝代：明

四座请听歌吴趋，阖闾城郭连江湖。美人家在馆娃侧，相思天末采蘼芜。蘼芜春到江波阔，梦逐寒烟不可越。旧苑荒台柳半残，管弦何处枫桥月。先生大隐吴门市，高卧十年犹未起。已闻隐几若南綦，复见篮舆同栗里。读书怀古倍情深，琅函遗我胜兼金。参辰旷隔不可见，离忧日暮空行吟。君振王风存大雅，予亦巴歌怜和寡。何日吹箫向市中，几时佣作居庑下。江云溟溟姑苏台，尚有乘春海燕来。短书珍重五千里，欲寄愁心未易裁。
咏史
作者：薛始亨
朝代：明

史云尘甑冷无烟，釜里生鱼更可怜。谁似角巾车马辆，江边同日羡登仙。长沙妖梦落天门，后世风流五柳存。堪叹过江高阀阅，乌衣萎尽旧芳荃。
咏史·其一
作者：薛始亨
朝代：明

史云尘甑冷无烟，釜里生鱼更可怜。谁似角巾车马辆，江边同日羡登仙。
咏史·其二
作者：薛始亨
朝代：明

长沙妖梦落天门，后世风流五柳存。堪叹过江高阀阅，乌衣萎尽旧芳荃。
咏怀
作者：薛始亨
朝代：明

春风荡百草，微雨从东零。中夜不能寐，命酒开重扃。有客善击筑，赵女进鸣筝。花枝流晓月，当筵如有情。何不委心虑，亮难御风行。仰视夜何其，北斗已纵横。聆音更慷慨。泣下忽垂缨。鱼目诧明月，瓦釜誇黄钟。子野久已矣，离朱难再逢。策名为誉鹄，落魄成讥丛。岂敢慕黄虞，兢兢多苦衷。圭窦蒿莱没，时有虎狼踪。结庐祝融东，自辟琅玕圃。一醉梅花月。还卧潇湘雨。谁能束奇怀，男女待嫁娶。被发谢孔丘，春秋今谬误。秋菊挹朝露，粲粲含芳馨。对此隐君子，萧然百虑轻。岂无茱萸佩，酷烈非我情。沅兰今已歇，赖尔慰幽贞。种梅白玉堂，梅生枝叶茂。朔风岁暮起，日夕玄云覆。素雪时飘扬，芳姿忽我遘。晴朝攀其条，霭霭盈怀袖。谁知百卉彫，更有如兰臭。服貂驾高马，言自燕金台。通逵一扬策，辟易千人开。威焰掣霆电，前赴越城隈。越城有遗址，桂蠹生尘埃。秦时左纛贵，今日俱蒿莱。至道蕴灵襟，要指结幽契。惠施今不作，玄言悼终閟。諓諓章句儒，糟粕滋悬赘。泚汗达中诚，宵钟堕危涕。吾将就重华，潇湘采兰蕙。促织助贫女，方寒忧授衣。杼轴有时歇，中宵鸣更悲。借问裁缝成，尔宁预寸丝。舍纬恤宗周。尝闻有妇嫠。赋性各有异，何必俱怀私。河转鹍鸡鸣，雨歇凉风舒。佳晨期我友，洒扫洁庭除。斗酒蓄三年，蕙肴藉兰敷。敛容盼夕晷，怅望候君车。蹇谁阻中路，悔遁致交疏。区区恃忠信，君情安所如。叹息掩荆扉，枯槁仍独居。迢迢歌吹台，淅淅鸡鸣雨。秋风飘绣幕，紫燕辞朱户。君子旷音尘，昔梦仪形睹。中诚谁为鉴，旭日生珠浦。东邻勤力田，追呼困里役。西邻善行贾，妻子服丹碧。北舍游冶场，车马新赫奕。咄哉南山翁，穷年老六籍。荣荣朝槿花，楚楚蜉蝣翼。岁月能几何，居然自媚饰。洛阳缁尘人，前车讥后轼。芳春二三月，夭桃飘路侧。茂时叹逾迈，岁暮不自聊。束带怀心赏，晨兴度野桥。故人在蓬丘，林深不可招。鸟鸣木叶下，缘径步逍遥。登君君子堂，食我蒸兰椒。月出奏瑶琴，松桂何萧萧。隆寒永今夕，盘桓忽复朝。昔我遭时康，颜色晞朝阳。驰晖沦屏迹，短鬓奄蒙霜。谁能握玄珠，弹掷沙砾场。矫掌泛濛汜，顿辔翳扶桑。三山鼓弱水，四百郁相望。邂逅安期生，驾鲤叱鼍梁。张乐聆钧天，陈醴吸玄浆。临顾见侏儒，蚁垤方徊翔。巴讴彫季叶，冠佩委中州。三荆狎齐盟，文圃滔横流。邹鲁有典型，雅南昔垂旒。胡为弃琴瑟，委巷矜嘲啁。千龄鸾鹤姿，安足语蜉蝣。掘井冀及泉，积累当成丘。抚己渐薄劣，夙夜怀前修。
咏怀·其一
作者：薛始亨
朝代：明

春风荡百草，微雨从东零。中夜不能寐，命酒开重扃。有客善击筑，赵女进鸣筝。花枝流晓月，当筵如有情。何不委心虑，亮难御风行。仰视夜何其，北斗已纵横。聆音更慷慨。泣下忽垂缨。
咏怀·其七
作者：薛始亨
朝代：明

至道蕴灵襟，要指结幽契。惠施今不作，玄言悼终閟。諓諓章句儒，糟粕滋悬赘。泚汗达中诚，宵钟堕危涕。吾将就重华，潇湘采兰蕙。
咏怀·其三
作者：薛始亨
朝代：明

结庐祝融东，自辟琅玕圃。一醉梅花月。还卧潇湘雨。谁能束奇怀，男女待嫁娶。被发谢孔丘，春秋今谬误。
咏怀·其九
作者：薛始亨
朝代：明

河转鹍鸡鸣，雨歇凉风舒。佳晨期我友，洒扫洁庭除。斗酒蓄三年，蕙肴藉兰敷。敛容盼夕晷，怅望候君车。蹇谁阻中路，悔遁致交疏。区区恃忠信，君情安所如。叹息掩荆扉，枯槁仍独居。
咏怀·其二
作者：薛始亨
朝代：明

鱼目诧明月，瓦釜誇黄钟。子野久已矣，离朱难再逢。策名为誉鹄，落魄成讥丛。岂敢慕黄虞，兢兢多苦衷。圭窦蒿莱没，时有虎狼踪。
咏怀·其五
作者：薛始亨
朝代：明

种梅白玉堂，梅生枝叶茂。朔风岁暮起，日夕玄云覆。素雪时飘扬，芳姿忽我遘。晴朝攀其条，霭霭盈怀袖。谁知百卉彫，更有如兰臭。
咏怀·其八
作者：薛始亨
朝代：明

促织助贫女，方寒忧授衣。杼轴有时歇，中宵鸣更悲。借问裁缝成，尔宁预寸丝。舍纬恤宗周。尝闻有妇嫠。赋性各有异，何必俱怀私。